বাংলাদেশের রূপান্তর, ধর্মীয় অনুভূতির ভণ্ডামি ও সরকারের অপরাধসমূহ – পরস্পর\nহোম গদ্য বাংলাদেশের রূপান্তর, ধর্মীয় অনুভূতির ভণ্ডামি ও সরকারের অপরাধসমূহ\nনামে দ্বিজাতিতত্ত্ব বলা হলেও আসলে সাম্প্রদায়িকতার ভিত্তিতে ভারত বিভক্ত হয়েছিল এবং পাকিস্তান নামে সংখ্যাগরিষ্ঠ মুসলমানদের একটি রাষ্ট্র গঠিত হয়েছিল। যেহেতু সাম্প্রদায়িকতাই ছিল বিভক্তি ও সৃষ্টির মূল কারণ, ফলে সাম্প্রদায়িকতা রাষ্ট্রীয় পোষকতায় ফুলে ফেঁপে উঠবে—এটাই ছিল স্বাভাবিক। পাকিস্তান সরকারের পৃষ্ঠপোষকতায় সেটাই হয়েছিল একদল লেখক-বুদ্ধিজীবীদের মাধ্যমে। কিন্তু পাকিস্তান আমলে লেখক-বুদ্ধিজীবীদের মধ্যে আবার আরও একটি ধারাও ছিল যারা সংস্কৃতির ধর্মনিরপেক্ষতায় বিশ্বাসী ছিলেন। শেষ পর্যন্ত বিজয়ী হয়েছিলেন পরবর্তী ধারাটিই, এর কারণ রাষ্ট্র বা শাসকশ্রেণি সাম্প্রদায়িক হলেও বাংলাদেশের বৃহত্তর জনগোষ্ঠীর মধ্যে সাম্প্রদায়িকতার কোনো প্রবণতা ছিল না, বা থাকলেও সেটা একটি ক্ষীণতর ধারা হিসেবেই ছিল। যদি প্রবলতর ধারা হিসেবেই থাকত তাহলে বাংলাদেশ পাকিস্তান থেকে স্বাধীন হতে পারত না। এবং এটাও এক বড় উদাহরণ যে সংখ্যাগরিষ্ঠ মুসলমানদের দেশ পূর্ব পাকিস্তানকে বাংলাদেশ নামে স্বাধীন করার জন্য কোনো ইসলামি বা সাম্প্রদায়িক হুজুক তুলে নয়, বরং উল্টো অসাম্প্রদায়িক বাণী তুলে ধরেছিল।\nআমাদের জাতিসত্তা সম্পর্কে মুহম্মদ শহীদুল্লাহ’র স্মরণীয় উক্তি ছিল ’আমরা হিন্দু বা মুসলমান যেমন সত্য, তার চেয়ে বেশি সত্য আমরা বাঙ্গালি’। মুক্তিযুদ্ধের সময় শহীদুল্লাহর ওই উক্তিটিকেই জনপ্রিয় স্লোগানে রূপান্তরিত করে বলা হয়েছিল : ‘বাংলার হিন্দু, বাংলার খ্রিস্টান, বাংলার বৌদ্ধ, বাংলার মুসলমান, আমরা সবাই বাঙালি’। জনপ্রিয় এই শ্লোগানের পতাকা-তলে একত্রিত হয়েছিল গোটা বাঙালি জাতি, যুদ্ধ করেছিল ইসলামপন্থি পাকিস্তানি সামরিক জান্তার বিরুদ্ধে। এবং শেষ পর্যন্ত অসাম্প্রদায়িকতাই জয়ী হয়েছিল।\nবঙ্গবন্ধু এই ক্ষেত্রে পুরোপুরি বিপরীত মেরুরই শুধু নন, তিনি ওই বিপরীত পথে গিয়ে একটি দেশকে স্বাধীন করেছেন।\nবঙ্গবন্ধু শেখ মুজিবুর রহমান শুধু ভারতবর্ষেই নয়, গোটা এশিয়াতে তিনিই একমাত্র নেতা যিনি সংখ্যাগরিষ্ঠ একটি জাতির ধর্মকে পুঁজি করে নয়, একেবারে বিপরীত এক ধর্মীয় অবস্থানে গিয়ে, অর্থাৎ ধর্মনিরপেক্ষতার অবস্থান থেকে গোটা জাতিকে ঐক্যবদ্ধ করে দেশটিকে স্বাধীন করেছিলেন। দেশটি যত ছোটই হোক না কেন, কিন্তু এই ছোট্ট দেশটিতেই ঘটেছিল বিস্ময়কর রকমের এক বড় ঘটনা, যার নজির ইতিহাসে খুব কমই দেখা যায়। তার সঙ্গে একমাত্র যার তুলনা করা যায় যাকে, তিনি কামাল আতাতুর্ক। ধর্মের চেয়ে নরম কোমল আর স্পর্শকাতর বিষয় আর কিছু নেই। কপট, ধূর্ত আর অসৎ শাসক ও নেতারা বিনে পয়সায় আর বিনা পরিশ্রমে এই বিষয়টিকে অবলম্বন করেন ক্ষমতায় থাকার জন্য বা ক্ষমতায় যাওয়ার জন্য সহজ উপায় হিসেবে। একজন বড় ও মহৎ নেতা জনরুচির তোয়াজ করেন না, তিনি জনরুচিকে বদলে দেন বা জনগণের মধ্যে সুপ্ত ও অবিকশিত প্রবণতাকে বিকশিত করেন। তৎকালীন শাসক ও পোষা লেখক-বুদ্ধিজীবীদের ইসলামী বা সাম্প্রদায়িক প্রপাগান্ডা সত্ত্বেও, বঙ্গবন্ধু বিপরীত স্রোতে যাওয়ার দুঃসাহসী, ঝুঁকিপূর্ণ এবং সৃজনশীল পথটিই বেছে নিয়েছিলেন এই কারণে যে তিনি গোটা জাতির মনোগঠন ও মনস্তত্ত্বটি খুব পরিষ্কারভাবে জানতেন। তার জানা আর বিপরীত পথে যাত্রাটা যে নির্ভুল ছিল সেটা বাংলাদেশ স্বাধীন হওয়ার মধ্য দিয়েই প্রমাণিত হয়েছিল। ধর্মীয় অনুভূতির ভাঙা কাচের টুকরোয় আকীর্ণ দীর্ঘ পথটি তিনি যে-সতর্কতায় সাফল্যের সঙ্গে পার হয়েছিল তার তুলনা গোটা ভারতবর্ষে কোনো নেতারই সাথে মিলবে না। ভারতবর্ষের বেশির ভাগ নেতাকেই তোয়াজ করে চলতে হয়েছে ধর্মকে কিংবা ধর্মকে পুঁজি করেই চলতে হয়েছে। বঙ্গবন্ধু এই ক্ষেত্রে পুরোপুরি বিপরীত মেরুরই শুধু নন, তিনি ওই বিপরীত পথে গিয়ে একটি দেশকে স্বাধীন করেছেন। মহাত্মা গান্ধীকে ধর্মের পথেই বিজয়ী হতে হয়েছে, ধর্মের লেবাস তিনি পরিত্যাগ তো করেনই নি, বরং তার কোনো উক্তি রাজনীতি সম্পর্কে হলেও তাতে ছিল রাজনৈতিক পাপপুণ্যবোধের প্রকাশ। জিন্নাহকেও স্যুট-টাই আর মদের বোতল হাতে যেতে হয়েছে ওই একই পথে। নেতাজি সুভাষ বসু বা দেশবন্ধু চিত্তরঞ্জন তাদের পথে যান নি বটে, কিন্তু তারা তাদের অসাম্প্রদায়িক স্বপ্নকে কোনো রাষ্ট্রে রূপান্তরিত করতে পারেন নি, যা বঙ্গবন্ধু পেরেছিলেন।\nকিন্তু বঙ্গবন্ধু যে-পরিশ্রম, সাধনা ও বিচক্ষণতা দিয়ে একটি অসাম্প্রদায়িক রাষ্ট্র প্রতিষ্ঠা করেছিলেন সেটি তার মৃত্যুর পরপরই উল্টো পথে হাঁটতে শুরু করে দিল। খন্দকার মুশতাক আহমেদ, তারপর জিয়াউর রহমান এবং সর্বশেষ হোসেইন মুহম্মদ এরশাদ সেই ধর্মনিরপেক্ষ রাষ্ট্রের শায়িত নির্জীব দেহের উপর একটি কালো গিলাব চড়িয়ে দিলেন। এরপর, বিএনপি-প্রধানই হোন আর আওয়ামী-প্রধানই হোন তাদের কেউ-ই গিলাবটি সরিয়ে সেই দেহটিকে সজীব করার প্রয়োজন বোধ করেন নি। বরং দুজনই ওই নির্জীব দেহটি ঘিরেই তাওয়াফ করেছেন মাত্র, সজীব করার উদ্যোগ নেন নি। বিএনপি সেই উদ্যোগ নেবে না, কারণ ওটা তাদের বিপক্ষ দলের আদর্শ। কিন্তু আওয়ামী লীগ? তাদেরই কি দায়িত্ব ছিল না ছিনতাই হওয়া আদর্শটিকে পুনরুদ্ধার করা? তারা এই দলের প্রাণ-পুরুষ বঙ্গবন্ধুর আদর্শ ও স্বপ্ন বাস্তবায়নের কথা বলেন—নেতা থেকে কর্মী পর্যন্ত—সবাই। ধর্মনিরপেক্ষতাই ছিল বঙ্গবন্ধুর আদর্শের প্রধান স্তম্ভ। সেই ধর্মনিরপেক্ষতাকে এড়িয়ে বঙ্গবন্ধুর কোন স্বপ্ন ও আদর্শকে তারা বাস্তবায়ন করবেন? বঙ্গবন্ধুর পুরো লড়াইটাই ছিল সাম্প্রদায়িকতার বিরুদ্ধে। একজন স্বৈরাচারীকে উচ্ছেদ করার চেয়ে সংস্কৃতি থেকে সাম্প্রদায়িকতা বা ধর্মীয় প্রাচীনপন্থা ও উন্মাদনা উচ্ছেদ করা অনেক বেশি কঠিন। সংস্কৃতিকে ধর্মের আফিমে ঘুম পাড়িয়ে রাখতে পারলে শাসকদের জন্য ক্ষমতায় থাকা যেমন সহজ তেমনি নিরাপদ । সংস্কৃতি কখনো রাজনীতির উপর নির্ভশীল নয়, কিন্তু রাজনীতিকে সংস্কৃতির মুখাপেক্ষী হয়ে থাকতে হয়। কারণটা পরিষ্কার করার জন্য আমার বহুদিনের প্রিয় লেখক মারিও বার্গাস যোসা থেকে একটা উদ্ধৃতি দিলেই ব্যাপারটা আরও স্বচ্ছ হয়ে উঠবে :\nCulture does not depend on politics, or it should not, although this is inevitable in dictatorships, especially in ideological or religious dictatorships, in which the regime feels authorized to dictate norms and establish cannons of behavior within which cultural life evolves, under the vigilance of the state, which is committed to making sure that cultural life does not stay from the orthodox that supports the regime. ( Notes on the death of culture, Mario Vargas Llosa, Picador, 2012, p-123)\n‘পাকিস্তান আমলেও যতটা অসাম্প্রদায়িক কথাবার্তা চলত, এখন সেটাও বন্ধ হয়ে গেছে’\nআমাদের আজকের রাজনীতিবিদ ও ৭৫-পরবর্তী শাসকরা পাকিস্তানি শাসকদের আদর্শটিকেই পুনর্জাগ্রত করে বাংলাদেশের সংস্কৃতিকে স্বাধীনতা-পূর্ব অবস্থায় ফিরিয়ে নেয়ার চেষ্টা অব্যাহত রেখেছেন। এখনকার পরিস্থিতি—অন্তত সাংস্কৃতিক বিবেচনায়—পাকিস্তান আমলের চেয়েও খারাপ অবস্থায় পৌঁছে গেছে। এই অবস্থায় পৌঁছার মূল কারণ religious dictatorships না হলেও religious মাধ্যমে এক ধরনের dictatorship-এ পৌঁছানো, যাতে করে ক্ষমতাকে সুরক্ষিত রাখা যায়। আওয়ামী লীগ হয়তো মনে করছে দলের আদর্শের বিরুদ্ধে ধর্মের পৃষ্ঠপোষকতা করে ধর্মনিষ্ঠ বিরোধী দলগুলোকে ঘায়েল করা যাবে। তা নিশ্চিতভাবে যাবে, কিন্তু এর মাধ্যমে রাজনীতি ও সংস্কৃতিকে ধর্মাচ্ছন্ন করা হবে কেবল। ইতিমধ্যেই সেই আচ্ছন্নতা এতটাই প্রবল হয়ে উঠেছে যে তা শেষ পর্যন্ত ধর্মনিষ্ঠ বিরোধী দল ও ইসলামি দলগুলোর পক্ষে সাংস্কৃতিক আনুকূল্য তৈরি করেছে। এর ফলে আওয়ামী লীগের পক্ষে অদূর কিংবা সুদূর ভবিষ্যতে আর ধর্মনিরপেক্ষতার কথা বলা অসম্ভব হয়ে দাঁড়াবে। আওয়ামী লীগ ধীরে ধীরে আদর্শগতভাবে নিঃস্ব হয়ে বিরোধী দলগুলোর মতোই আরেকটি ধর্মনিষ্ঠ দল হয়ে উঠতে বাধ্য হবে। এইভাবে অপমৃত্যু ঘটবে বঙ্গবন্ধুর আওয়ামী লীগের। সাংস্কৃতিকভাবে আমরা ধর্ম সম্পর্কে কতদূর অসহিষ্ণু হয়ে উঠেছি আওয়ামী-অনুরাগী বুদ্ধিজীবীদের অভিমত থেকেই জানতে পারছি। প্রাবন্ধিক গবেষক শামসুজ্জামান খান সাম্প্রতিক এক সাক্ষাৎকারে জানিয়েছেন, ‘পাকিস্তান আমলেও যতটা অসাম্প্রদায়িক কথাবার্তা চলত, এখন সেটাও বন্ধ হয়ে গেছে’ ( ৩ ফেব্রুয়ারি, ২০১৮, বিডিনিউজটোয়েন্টিফোর ডটকম)। বঙ্গবন্ধুর আদর্শের সৈনিক বীর মুক্তিযোদ্ধা নাসির উদ্দীন ইউসুফও আমাদের এখনকার সংস্কৃতিকে ধর্মীয় হিজাব পরানোর ব্যাপারে একই প্রতিক্রিয়া জানাচ্ছেন : ‘দেখতে পাচ্ছি, সমাজ এবং রাষ্ট্র ধর্মের সাথে একটি অবৈধ চুক্তিতে যাচ্ছে’ (২৭মার্চ, ২০১৮, বিডিনিউজটোয়েন্টিফোর ডটকম)।\nগবেষক শামসুজ্জামানের বক্তব্যটি যে মিথ্যে নয় তার একটা উদাহরণ আমরা দেখতে পাব পাকিস্তানপর্বের এক বিখ্যাত রাজনীতিবিদ ও ইসলামি চিন্তাবিদ আবুল হাশিমের লেখায়। ১৯৬৫ সালে প্রকাশিত তার As I See It নামক গ্রন্থের প্রথম প্রবন্ধের প্রথম স্তবকেই বলেছিলেন :\nIn common parlance we say Allah has made me blind, He has made him rich and He has made himaking. We generally understand and interpret statements like these ignoring the natural process which makes one blind, rich and king. These could be true in the sense we generally understand them if Allah had created every individual out of nothing and dropping them from heaven as blind, rich oraking. The fact is that we have come into existence throughanatural process. It is questioned whether God created man or man crated God. Both are true.” ( As I see it, Abul Hashim, Islamic Academy, Dacca, 1965, p-1)\nএকজন রাজনীতিবিদ এবং ইসলামি চিন্তাবিদ হিসেবে আবুল হাশিম উদ্ধৃত প্যারার শেষ বাক্যটিতে কোনো রকম দ্বিধা ছাড়াই বলতে পারছেন যে, প্রশ্ন হলো ঈশ্বর মানুষ তৈরি করেছে নাকি মানুষ ঈশ্বরকে তৈরি করেছে। উত্তরে তিনি বলছেন দুটোই সত্য। তাহলে দুটো সত্যের একটা হচ্ছে এই যে ঈশ্বর নয়, বরং মানুষই ঈশ্বরকে সৃষ্টি করেছে। আজকে ইসলামি কোনো চিন্তাবিদ তো দূরের কথা, একজন অধার্মিকও যদি একথা বলেন, তাকে ধর্ম-কথিত উক্তি অবমাননার অভিযোগে শাস্তির দাবি জানানো হবে। কারণ, আবুল হাশিমদের সময়ে যা বলে সামাজিক বিরোধিতার সম্মুখীন হওয়ার আশঙ্কা ছিল না, আজ সেই আশঙ্কটাই প্রধান হয়ে উঠেছে। আর রাষ্ট্র এই ধর্মায়িত (Theologized) সমাজের সঙ্গে হাত মিলিয়ে ক্ষমতায় থাকার নিশ্চয়তা আদায় করে নিচ্ছে। এই নিশ্চয়তা কত দূর এগিয়েছে তার সর্বশেষ নজির হচ্ছে ডিজিটাল আইনে ধর্মানুভূতির প্রসঙ্গটি।\nএকটি রাষ্ট্র যখন অসততা ও ভণ্ডামিকে আশ্রয় করে তখন সে অজ্ঞাতে এমন এক গোলক ধাঁধা তৈরি করে যার মধ্যে নিজেই নিক্ষিপ্ত হয় আদর্শহীনতার কারণে।\nবিএনপি এবং আওয়ামী লীগ ক্ষমতার মোহে আচ্ছন্ন হয়ে ধর্মকে আরামের পেশা হিসেবে অবলম্বন করেছে। কিন্তু উভয় দলই যেহেতু অজ্ঞতার এক নিখিলপিণ্ড হয়ে উঠেছে তাই নিজেরাই নিজেদের বিপদ ডেকে এনেছে ডিজিটাল আইনে ধর্মীয় অনুভূতিতে আঘাতের প্রসঙ্গ উত্থাপন করে। পাকিস্তান আমলে সরকারি পৃষ্ঠপোষকতায় সংস্কৃতির ইসলামিকরণের সময়ও ব্লাসফেমি আইনের ধারণার কথা তারা ভাবে নি। কিন্তু আজ আধা শতাব্দি পর আমাদের সরকার বাহাদুররা ধর্মীয় অনুভূতিতে আঘাত দেয়ার অপরাধে শাস্তি দিতে বদ্ধপরিকর।\nসরকারের জারি করা আইন অনুসরণ করলে এখন যে-কেউ ধর্মীয় অনুভূতিতে আঘাতে সরকারের সমর্থন থাকার অপরাধে সরকারের বিরুদ্ধেই মামলা করতে পারে।\nডিজিটাল আইনে ধর্মীয় অনুভূতিতে আঘাতে অপরাধের শাস্তি হিসেবে সর্বোচ্চ সময় কিংবা অর্থদণ্ড কিংবা উভয় দণ্ডই নির্ধারণ করা হয়েছে। কিন্তু কী বললে, কিভাবে এবং কতটুকু বললে ধর্মীয় অনুভূতিতে আঘাত দেয়া হবে—তার কোনোই সুস্পষ্ট রূপ তুলে ধরা হয় নি। কেন হয় নি? কারণ ওটা নির্ধারণ করা অত সোজা নয়। কথা হলো এই অস্পষ্টতা দিয়ে আইন করতে গেলে নিরপরাধকেও অপরাধী বানাবার সুযোগ থেকে যায়। আজকাল যেসব ঠুনকো বিষয়কে ধর্মীয় অনুভূতিতে আঘাত বলে গ্রাহ্য করা হচ্ছে তার চেয়ে বহুগুণ বড় আঘাত রয়েছে আমাদের জাতীয় কবির লেখায়। ‘মূর্খরা সব শোনো/ মানুষ এনেছে গ্রন্থ, গ্রন্থ আনেনি মানুষ কোনো’। কই, এজন্য তো কেউ বলছেন না এই বাক্যের মাধ্যমে তিনি মুসলমানদের ধর্মীয় অনুভূতিতে আঘাত দিয়েছেন। তিনি তো ঠিকই জাতীয় কবি হিসেবে বহাল-তবিয়তে আছেন। সরকার যদি ধর্মীয় অনুভূতি সুরক্ষায় এতই দরদি হয়ে থাকেন তাহলে নজরুলের এই উক্তির বিরুদ্ধে তারা কী ব্যবস্থা নেবেন? সরকারের জারি করা আইন অনুসরণ করলে এখন যে-কেউ ধর্মীয় অনুভূতিতে আঘাতে সরকারের সমর্থন থাকার অপরাধে সরকারের বিরুদ্ধেই মামলা করতে পারে। কারণ ধর্মীয় অনুভূতিতে আঘাত দানকারী নজরুলকে জাতীয় কবি করে সরকার আমাদের ধর্মীয় অনুভূতিতে আঘাত দিয়ে যাচ্ছেন। আরও একটি কারণেও সরকারের বিরুদ্ধে মামলা করা যায়, সেটি হচ্ছে বেগম রোকেয়া। তিনি বলেছেন পৃথিবীর ধর্মগ্রন্থগুলো পুরুষদের রচিত।* অথচ তার নামে একটি বিশ্ববিদ্যালয় সরকারের অনুমতিক্রমে মাথা তুলে দাঁড়িয়ে আছে। এ দুজন ছাড়াও আরও অনেকেই আছে। আইনের অস্বচ্ছতার সুযোগে নানা ছুতায় যদি কাউকে গ্রেফতার করতেই হয় তাহলে সরকারের উচিত আগে উপরোক্ত বিষয়গুলোর ফয়সালা করা। একই আইনের বৈষম্যমূলক প্রয়োগ হলে আইনের প্রতি শ্রদ্ধা হারিয়ে ফেলবে জনগণ।\nধর্ম নিয়ে নজরুল ইসলামের ওই একটি উক্তিই নয়, আরও বহু উক্তি আছে যার জন্য একসময় গোড়া মুসলমানরা তাকে ‘কাফের’ বলেও আখ্যায়িত করেছে। সরকার কি জাতীয় কবিকে কাফের মনে করেন? আজকের ডিজিটাল আইনে তিনি নিশ্চিতভাবেই কাফের বলে আখ্যায়িত না হলেও ধর্মীয় অনুভূতিতে আঘাত দানকারী হিসেবে অভিযুক্ত হতে পারেন। আর ধর্মীয় অনুভূতিতে আঘাত দানকারীকে জাতীয় কবির সম্মান ও সরকারি পৃষ্ঠপোষকতা দেয়ার জন্য সরকার প্রবর্তিত ডিজিটাল আইনে সরকার নিজেই অপরাধ করছে।\nস্পেনে এক সময় ইনকুইজিশনের মাধ্যমে ধর্মীয় অনুভূতিতে আঘাতের অপরাধে বহু নিরপরাধ মানুষকে হত্যা করা হয়েছিল নিষ্ঠুরভাবে। ইউরোপের অন্যান্য দেশও স্পেন থেকে পিছিয়ে ছিল না। কিন্তু ইউরোপের রাষ্ট্রগুলো অতীতের সেই দুঃস্বপ্ন থেকে বেরিয়ে এসেছে। আর আমরা অতীতের দুঃস্বপ্নে আবারও প্রবেশ করছি। হায় বঙ্গবন্ধু, আপনি কি এই বাংলাদেশ চেয়েছিলেন আপনার প্রাণপ্রিয় বাঙালি জাতির জন্য?\n* ‘প্রবল সব বাধা অগ্রাহ্য করে যখনই কোনো ভগ্নী মস্তক উত্তোলনের চেষ্টা করিয়াছেন, অমনি ধর্মের দোহাই বা শাস্ত্রের বচন-রূপ অস্ত্রাঘাতে তাঁহার মস্তক চূর্ণ হইয়াছে। …আমাদিগকে অন্ধকারে রাখিবার জন্যে পুরুষগণ এই ধর্মগ্রন্থগুলি ঈশ্বরের আদেশ বলিয়া প্রচার করিয়াছেন। …এই ধর্মগ্রন্থগুলি পুরুষরচিত বিধিব্যবস্থা ভিন্ন কিছুই নহে। মুনিদের বিধানে যে কথা শুনিতে পান, কোন স্ত্রী-মুনির বিধানে হয়ত তাহার বিপরীত নিয়ম দেখিতে পাইতেন। …ধর্ম আমাদের দাসত্বের বন্ধন দৃঢ় হইতে দৃঢ়তর করিয়াছে; ধর্মের দোহাই দিয়া পুরুষ এখন রমণীর উপর প্রভুত্ব করিতেছেন’ — ‘স্ত্রীজাতির অবনতি’ প্রবন্ধের বাদ দেয়া কিছু অংশ।\n১৯৭৩ সালে আবদুল কাদির সম্পাদিত রোকেয়া রচনাবলীতে এই অংশটুকু থাকলেও পরবর্তী সংস্করণ থেকে এই অংশটিকে বর্জন করা হয় বিতর্ক এড়াবার আশঙ্কায়। অথচ পরবর্তী সংস্করণে প্রকাশক বা সম্পাদকবৃন্দ (আবদুল মান্নান সৈয়দ, সেলিনা হোসেন, মহম্মদ শামসুল হক, মাজেদা সাবের, মুহম্মদ নূরুল হুদা) তাদের ভূমিকায় এই বর্জনের কারণ বা বর্জন সম্পর্কে পাঠককে অবহিত করেন নি। একজন লেখকের রচনার অংশবিশেষ বর্জন করে কোনো বিশেষ প্রয়োজনে প্রকাশ করতে গেলেও সে সম্পর্কে তার কারণ জানানোটা দায়িত্ব। তারা কেউই সেই দায়িত্বের ধার ধারেন নি। কোনো লেখকের রচনা পরিবর্তনের অধিকার অন্য কারুর নেই। সেই অনধিকার চর্চা করে তারা একটা আপত্তিকর দৃষ্টান্ত সৃষ্টি করেছেন।\nprevious নিরুদ্দেশ কবির স্বগতোক্তি!\nnext ধর্মনিরপেক্ষতার রাজনীতি ও ধর্মের প্রয়োগ


শিল্প ও শিল্পী » প্রাতিস্বিক আলো : জহির রায়হানের চলচ্চিত্র\nপ্রাতিস্বিক আলো : জহির রায়হানের চলচ্চিত্র\nTag: Rafiul Islam\nরা ফি উ ল ই স লা ম\nজহির রায়হান (১৯৩৫-১৯৭২) দেশ-কাল ও সমাজ-সচেতন একজন গল্পকার-ঔপন্যাসিক, সৃজনশীল লেখক, প্রতিভাবান চলচ্চিত্রকার। তবে একজন প্রাতিস্বিক চলচ্চিত্র-নির্মাতা হিসেবেই তিনি অধিক পরিচিত। ১৯৪৭-এর দেশবিভাগ-পরবর্তী ভাষা-আন্দোলনসহ বিভিন্ন রাজনৈতিক ঘূর্ণাবর্তে পূর্ব বাংলা আন্দোলিত হয়। নতুন আশা-আকাক্সক্ষা, প্রাপ্তি ও অপ্রাপ্তির দোলাচলে এ ভূখণ্ডের মানুষের স্বতন্ত্র চারিত্র্য বিকশিত হয়। জহির রায়হান স্বাধীনতাকামী এই ভূখণ্ডের মানুষের চলচ্চিত্র-আইকন, পথ-প্রদর্শক পথিক। বাংলাদেশের চলচ্চিত্র-শিল্পের জন্য তিনি দেখিয়ে গেছেন শিল্পোত্তীর্ণ হবার অনেক পথ। ষাটের দশকে ‘এফডিসি’ প্রতিষ্ঠার সেই প্রথম লগ্নে মেধাবী-কর্ষণে সৃষ্টি করে গেছেন বেশ কয়েকটি সার্থক চলচ্চিত্র।\nজহির রায়হানের প্রকৃত নাম মোহাম্মদ জহিরুল্লাহ, জন্ম অবিভক্ত বাংলায় ১৯৩৫ সালের ১৯ আগস্ট; বর্তমান ফেনী জেলার মজুপুর গ্রামে, এক সম্ভ্রান্ত ও রক্ষণশীল মুসলিম পরিবারে। তাঁর অগ্রজ শহীদ সাংবাদিক-সাহিত্যিক শহীদুল্লাহ কায়সার (১৯২৭-১৯৭১)। পিতা মোহাম্মদ হাবিবুল্লাহ ছিলেন কলকাতা আলিয়া মাদ্রাসার শিক্ষক। ফলে জহির রায়হানের প্রাথমিক ও মাধ্যমিক শিক্ষাগ্রহণ এবং বেড়ে ওঠা কলকাতায়। ১৯৪৭-এর দেশবিভাগের পর তিনি ফেনীর গ্রামের বাড়িতে চলে আসেন। এখানে ‘আমিরাবাদ হাই স্কুল’ থেকে ম্যাট্রিকুলেশন এবং ঢাকার ‘জগন্নাথ কলেজ’ থেকে আইএসসি পাস করে কিছুদিন ঢাকা মেডিক্যাল কলেজে অধ্যয়ন করেন। কিন্তু মেডিক্যাল অধ্যয়ন বাদ দিয়ে তিনি পরবর্তীকালে ঢাকা বিশ্ববিদ্যালয়ের বাংলা বিভাগ থেকে অনার্সসহ বিএ ডিগ্রি (১৯৫৮) অর্জন করেন। তরুণ বয়সেই জহির রায়হান বামপন্থী রাজনীতি ও কমিউনিস্ট আন্দোলনের প্রতি আকৃষ্ট হন। তৎকালীন নিষিদ্ধ ঘোষিত কমিউনিস্ট পার্টির গোপন চিঠিপত্র আদান-প্রদানের ক্ষেত্রে তিনি সাংকেতিক ‘রায়হান’ নামে পরিচিত হন। এ থেকেই তাঁর নাম জহিরুল্লাহ থেকে জহির রায়হানে পরিবর্তিত হয়। জহির রায়হান বায়ান্নর\nভাষা-আন্দোলনসহ সমসাময়িক বিভিন্ন রাজনৈতিক-সাংস্কৃতিক আন্দোলনে সম্পৃক্ত ছিলেন। ১৯৫২-র ২১ ফেব্র“য়ারি রাষ্ট্রভাষা বাংলার দাবিতে ১৪৪ ধারা ভেঙে মিছিলকারী প্রথম দশজন ছাত্রের একজন ছিলেন তিনি। এজন্য তাঁকে জেলেও যেতে হয়। জহির রায়হান ছিলেন সাম্রাজ্যবাদবিরোধী, প্রগতিশীল মানবতাবাদী ও সংগ্রামী রাজনৈতিক চৈতন্যের ঝাণ্ডাবাহক। এ সংগ্রামী চৈতন্য ও মানবতাবাদী দর্শন তাঁর সমস্ত শিল্প-সাহিত্য তথা চলচ্চিত্রে অভিব্যক্ত। চলচ্চিত্র-শিল্পের প্রতি আগ্রহী হয়ে ১৯৫২ সালে ফটোগ্রাফি শেখার মানসে কলকাতার ‘প্রমথেশ বড়–য়া মেমোরিয়াল ফটোগ্রাফি’ স্কুলে ভর্তি হন তিনি। ১৯৫৭ সালে লাহোরের পরিচালক এ জে কারদারের উর্দু ছবি জাগো হুয়া সাবেরা (উধু ঝযধষষ উধহি) চলচ্চিত্রে সহকারী হিসেবে কাজ করেন। এ ধারাবাহিকতায় তিনি যে নদী মরু পথে (পরিচালক – সালাউদ্দিন) ও এ দেশ তোমার আমার (পরিচালক – এহতেশাম) চলচ্চিত্রে সহকারী হিসেবে কাজ করে চলচ্চিত্র-পরিচালনার পাঠ নেন। চলচ্চিত্রকার হিসেবে জহির রায়হানের স্বতন্ত্র মেধার পরিচয় পাওয়া তাঁর পরিচালিত প্রথম ছবি কখনো আসেনিতেই (১৯৬১)। এরপর পুরো ষাটের দশক চলচ্চিত্র রচনা-পরিচালনা ও প্রযোজনার মাধ্যমে গভীরভাবে সম্পৃক্ত থাকেন এ শিল্পের সঙ্গে। একে একে তৈরি করেন সোনার কাজল (১৯৬২, কলিম শরাফীর সঙ্গে যৌথ পরিচালনা), কাঁচের দেয়াল (১৯৬৩), সঙ্গম (১৯৬৪, উর্দু, পাকিস্তানের প্রথম রঙিন চলচ্চিত্র), বাহানা (১৯৬৫, উর্দু, সিনেমাস্কোপ), বেহুলা (১৯৬৬), আনোয়ারা (১৯৬৬), দুই ভাই (১৯৬৮), জীবন থেকে নেয়া (১৯৬৯), লেট দেয়ার বি লাইট (অসমাপ্ত, ১৯৭০), স্টপ জেনোসাইড (১৯৭১), এ স্টেট ইজ বর্ন (১৯৭১) প্রভৃতি চলচ্চিত্র। একুশে ফে ব্রুয়ারী নামে একটি চলচ্চিত্র নির্মাণের পদক্ষেপও তিনি নিয়েছিলেন। এগুলোর মধ্যে কখনো আসেনি, কাঁচের দেয়াল, জীবন থেকে নেয়া ও স্টপ জেনোসাইড ছবির জন্য জহির রায়হান বাংলাদেশের চলচ্চিত্রে অমর হয়ে আছেন। সোনার কাজল, সঙ্গম, বাহানা, বেহুলা, আনোয়ারা, দুই ভাই প্রভৃতি ছবি মূলত বাণিজ্যিক। চলচ্চিত্রের শিল্পময়তা বা কমিটমেন্ট এ চলচ্চিত্রগুলোর লক্ষ্য-উদ্দেশ্য বা উদ্দিষ্ট নয়। স্বাধীনতার পর ১৯৭২ সালের ৩০ জানুয়ারি, অগ্রজ শহীদুল্লাহ কায়সারের (১৪ ডিসেম্বর ১৯৭১-এ নিখোঁজ) খোঁজে মিরপুর যান জহির রায়হান। সেখান থেকে আর ফেরেননি এই মহৎ শিল্পী।\nকখনো আসেনি জহির রায়হান রচিত ও পরিচালিত প্রথম চলচ্চিত্র। মাত্র ছাব্বিশ বছর-বয়সী পরিচালকের সার্থক ও সাহসী নিরীক্ষা। সে সময়ের বাংলা চলচ্চিত্রের প্রেক্ষাপটে কখনো আসেনির কাহিনি-চিত্রনাট্য, বিষয়-বক্তব্য সর্বোপরি চলচ্চিত্র-রূপায়ণ অভিনব। এ চলচ্চিত্রে জহির রায়হান শিল্প ও শিল্পী সম্পর্কিত তাঁর বিভিন্ন জিজ্ঞাসার উত্তর খুঁজেছেন, উত্তর দিয়েছেন, শিল্প-ভাবনার সমীকরণ টেনেছেন। শিল্প বা সৌন্দর্যের সঙ্গে বাস্তব জীবনের সম্পর্ক, নৈকট্য বা দূরত্ব কতটুকু? মানুষের জীবনের সার্থকতা কোথায় – স্থির নি ষ্প্রাণ শিল্পত্বে?\nনাকি সুখ-দুঃখ, হাসি-কান্নামাখা জীবনের স্পন্দনে? সমাজ-জীবন, স্বজন বা ভালোবাসার প্রতি শিল্পীর দায় কতটুকু? জীবনের খরতাপে, বিরূপ সময়ে শিল্প বা শিল্পীর রূপ কী ও কেমন? ছবির শুরুতে রহস্যময় পরাবাস্তব আবহে একটি বাড়িতে মৃত দুবোন ও তাদের মৃত ভাইকে আমরা দেখি। শিল্পী-ভাইয়ের আঁকা ‘শায়িত দু’বোন’ ও ‘একজন রহস্যময় নারী’র পোর্ট্রটে দেখি। জানতে পারি তাদের মৃত্যুর রহস্য কেউ খুঁজে পায়নি এবং এ ঘটনার কোনো নির্দিষ্ট সময়কাল নেই। কালের আবর্তনে দোতলা এ বাড়িতে বসত করতে আসে, একই রকম আর একটি পরিবার। দুবোন, শিল্পী ভাই শওকত আর তাদের বাবা। রাতে একটি নারীকণ্ঠের রহস্যময় কান্না শুনতে পায় ওরা। তাদের সামনের বাড়িতে থাকে একজন রহস্যময় মানুষ সুলতান। শিল্পকর্মের সংগ্রাহক। পৃথিবীর বহুদেশে ঘুরে, নৈতিক বা অনৈতিকভাবে তিনি সংগ্রহ করেছেন মূল্যবান অনেক শিল্পকর্ম, ভাস্কর্য। ‘শিল্পকে জিইয়ে রাখতে’ বাড়িতে গড়ে তুলেছেন মিউজিয়াম। তার এ মিউজিয়ামের অনবদ্য সংগ্রহ – মাত্র পঞ্চাশ টাকায়, অল্পবয়সে কেনা, বর্তমানে পূর্ণযৌবনা অপূর্ব সুন্দরী এক নারী মরিয়ম বা মেরি। তাকে মিউজিয়ামেরই অপূর্ব সংগ্রহ একটি ভাস্কর্য বিবেচনা করে মানব-বিদ্বেষী সুলতান। মানুষের স্পর্শ-সঙ্গ-সংসর্গ থেকে মেরিকে মুক্ত রাখতে চায় সুলতান। নিজেও থাকে দূরে। কিন্তু রক্তে-মাংসে গড়া মেরির রয়েছে জীবনের প্রতি ভালোবাসা। তার এই সুপ্ত জীবনাকাক্সক্ষা-ভালোবাসা শিল্পী শওকতের সঙ্গে পরিচয় ও নৈক্যটের সঙ্গে নিজ মূর্তিপম আদল ভেঙে স্পন্দমান হয়। তাদের প্রেম গভীরতর হয়। কিন্তু মেরির এই প্রেমে নিমগ্ন হওয়াকে, ‘ব্যর্থ’, ‘কদর্য’, ‘মাটি’ হয়ে যাওয়া মনে করে সুলতান। ‘ফুলের গায়ে হাত দিলে তার পাপড়িগুলো ঝরে যায়’; তাই সে চায় ‘সুন্দর চিরকাল স্থির হয়ে থাকবে, মানুষের হাতে সে ধরা দেবে না, মানুষের ছোঁয়ায় সে নড়বে না, কাঁপবে না’। তাই মেরির প্রেমে সর্বৈব বাধা দেয় সুলতান। পাশাপাশি, বাবার আকস্মিক চাকরিচ্যুতি ও মৃত্যুর পর অর্থকষ্টে রূঢ় জীবন-বাস্তবতার মুখোমুখি হয় শওকত। কোথাও চাকরি খুঁজে পায় না সে। করতে পারে না প্রয়োজনীয় অর্থের সংস্থান। একদিকে দুবোনের দায়িত্ব অন্যদিকে মেরির ভালোবাসা। সুলতানের মিউজিয়াম থেকে মুক্ত হয়ে শওকতের সঙ্গে দূরে কোথাও যেতে চায় মেরি। এই দ্বৈরথে দিশেহারা বিভ্রান্ত শওকত একসময় দুবোনকে – ‘তোমরা মরলে আমি বাঁচি’ উক্তি করে, তাদের নিজেদের পথ খুঁজে নিতে বলে। মেরিকে নিয়ে অন্য কোথাও যাবার প্রস্তুতি নেয় শওকত। দুবোন স্বেচ্ছামৃত্যুর পথ খুঁজে নেয়। অর্থ জোগাড় করতে না পেরে শওকত ফিরে আসে। নিজেও বিষপানে আত্মহত্যার পথ বেছে নেয়। মৃত্যুর আগে এঁকে যায় শায়িত দুবোনের ছবি। হঠাৎ দেখতে পায়, অন্য এক শিল্পী, তার আঁকা ছবিতে তুলির প্রলেপ দিচ্ছে, একই ছবি আঁকছে। শওকত মারা যায়। কালের চাকা ঘোরে। আবার সে-বাড়িতে বসত করতে আসে অন্য একটি পরিবার। কখনো আসেনি চলচ্চিত্রের কাহিনি, বিভিন্ন উপকাহিনি, বিভিন্ন দৃশ্য-ঘটনা, পাত্র-পাত্রী বা চরিত্রের ক্রমবিকাশ ও পরিণতির মধ্যে পরিচালক অনেক প্রশ্ন, জিজ্ঞাসা বা রহস্য সংস্থাপন করেছেন। দর্শককে বিভিন্ন মীমাংসার অংশীদার করেছেন। একেবারে শুরুতে প্রথম পরিবারের মৃত দুবোন ও ভাইয়ের মৃত্যুরহস্য উন্মোচনের জন্যই কি দ্বিতীয় পরিবারের কাহিনি? নাকি দ্বিতীয় পরিবার স্থিরীকৃত নিয়তি বা ‘নেমেসিসে’র অনুসরণ করেছে। কাহিনির শেষে মানবী-ভাস্কর্য মেরির প্রশ্ন – শওকতকে ভালোবেসে কী পেল? তাহলে মানুষের স্পর্শ-সঙ্গ-সংসর্গ মুক্ত সুলতানের মিউজিয়ামই কি মেরির নিয়তি? এই দ্বিমুখী বাস্তবতার জন্যই কি রহস্যময় কান্না? রূঢ় বাস্তবতার মাঝে শিল্প বা শিল্পীর অস্তিত্বই বা কোথায়?\nজহির রায়হান কখনো আসেনির চলচ্চিত্রায়ণেও অনেক সার্থক। ছবির চিত্রগ্রহণ, বিভিন্ন দৃশ্যের লাইটিং বা আলোক-পরিকল্পনা বিষয়-বক্তব্যের সঙ্গে সাজুয্যপূর্ণ। ছবিতে সংগীত অনেক শক্তিশালী। বিভিন্ন দৃশ্য, ঘটনা, বক্তব্য খণ্ড খণ্ড সংলাপের আবেগ ও বক্তব্য প্রকাশে বিভিন্ন যন্ত্রসংগীত ব্যবহার করা হয়েছে। জীবনের চলমানতা চাকার মোটিফে বেশ কবার ব্যবহৃত হয়েছে। বিভিন্ন প্রাণীমূর্তি নাটকীয়ভাবে দেখিয়ে, মানুষের অন্তঃস্বরূপ প্রকাশিত। এ ছবিতে ছবির কাহিনি-সংলাপ বা বিভিন্ন দৃশ্য ও ঘটনায় ‘আয়রণি’র ব্যবহার জহির রায়হানের প্রিয়। প্রথম পরিচয়ে সুলতান সম্পর্কে শওকতের ধারণা হয়েছিল – ‘এমনও অনেক লোক পৃথিবীতে আছে, যারা শিল্পের মর্যাদা দিতে জানে, সেই সঙ্গে শিল্পীরও’। এ ধারণার বিপরীত সত্য আমরা দেখি চলচ্চিত্রে। শওকতের যে-বোনটি মায়ের অবর্তমানে সংসার চালায়, যে প্রায়শই সন্তানের মুখ কল্পনা করে, তার নিয়তিতে বিয়ে বা সংসার হয় না। যে শওকত ‘সব কিছু ভাই ভুলে গিয়ে একটু হাসো’ গান গায়, সে কিন্তু সবকিছু ভুলে একটু হাসতে পারেনি। তবে এ ছবির কাহিনি, পাত্র-পাত্রী, দৃশ্যায়ন সমকালীন রাজনীতি এবং দেশ-কাল বিচ্ছিন্ন।\nকাঁচের দেয়াল (১৯৬৩)\nদুই ভাই, তাদের মা ও সন্তান-সন্ততির এক নিম্নবিত্ত যৌথ পরিবারে আশ্রিত ভাগ্নি হাসিনার সঙ্গে তার এক মামাতো ভাই জামালের প্রেমকে কেন্দ্র করে গড়ে ওঠে কাঁচের দেয়ালের কাহিনি। ছোটবেলায় মায়ের মৃত্যুর পর এ মামা বাড়িতেই বড় হয় হাসিনা। স্ত্রীর মৃত্যুর পর হাসিনার বাবা হামিদ আলী একটু উদ্ভ্রান্ত বৈরাগী স্বভাবের; একাকী অন্যত্র বাস করেন। লটারিতে অনেক টাকা জেতার আশায় একের পর এক টিকিট কেনা তার নেশা। মামাতো ভাই জামালের সঙ্গে হাসিনার প্রেম, প্রেমের লুকোচুরি, চিঠি-বিনিময়, প্রেমের কষ্ট ও আনন্দের অভিব্যক্তির মধ্য দিয়ে কাহিনি বিকশিত হয়। একসময় এ বিষয়টি জানাজানি ও প্রকাশিত হয়ে যায়। নিগৃহীত ও লাঞ্ছিত হতে হয় হাসিনাকে। ভেতরে ভেতরে রক্তাক্ত হয় স্বল্পবাক হাসিনা। কিন্তু এ বিষয়ে প্রেমিক জামালের থেকে কোনো সমর্থন মেলেনি তার। বাবা-মা জামালের অন্যত্র বিয়ের আয়োজন করে। এ বাড়িতে হাসিনার একমাত্র মানসিক-সঙ্গী সিনেমা-পাগল আর এক মামা (মামার শ্যালক) ইউসুফ জামান। একসময় হাসিনার বাবা হামিদ আলীর হঠাৎ মৃত্যু এবং লটারিতে এক লাখ টাকা প্রাপ্তির মিথ্যে সংবাদ আসে। হঠাৎ করে কদর বেড়ে যায় হাসিনার। টাকার লোভে দুই মামা-মামি কলহে লিপ্ত হন – নিজ নিজ পুত্রের সঙ্গে হাসিনার বিয়ের জন্য। বাড়িতে পার্টিশন ওঠে; দুই ভাইয়ের কথা বন্ধ হয়ে যায়। পারিবারিক সংকটে নানিও হাসিনাকে রূঢ় কথা বলেন। বাবার মৃত্যুর খবর জেনে যায় হাসিনা। উদ্ভূত বিরূপ পরিবেশে নীরবে একাকী বাড়ি থেকে বের হয়ে যায় হাসিনা। শেষ মুহূর্তে সংকীর্ণ গৃহ থেকে উন্মুক্ত পৃথিবীর সীমানায় হাসিনার সহযাত্রী হয় মামা ইউসুফ জামান ।\nকাঁচের দেয়াল চলচ্চিত্রটির বিষয়-বক্তব্য – মানুষের অহেতুক সংকীর্ণতা-ক্ষুদ্রত্ব-দীনতা। ভঙ্গুর এ কাঁচের দেয়াল খুব সহজেই ভেঙে মানুষ ক্ষুদ্রত্বের আবেষ্টনী থেকে নিজেকে মুক্ত করতে পারে। কাঁচের দেয়াল অর্থ স্বচ্ছ দেয়াল; যে দেয়াল ভেদ করে দেখা যায়, অনুভব ও অনুধাবন করা যায়। কিন্তু যে দেয়াল পার হওয়া যায় না বা কোনো কোনো মানুষ পেরোয় না বা পেরোতে গেলে ভাঙতে হয়। হাসিনার প্রেমকে ধারণ করেও জামাল পারেনি কাঁচের দেয়াল ভেঙে অস্তিত্বমান বা মহত্ত্বে উত্তীর্ণ হতে। পারেনি এ পরিবারের কেউ-ই।\n১৯৬৫ সালে ‘পাকিস্তান চলচ্চিত্র উৎসবে’ শ্রেষ্ঠ চলচ্চিত্র, পরিচালনা-সম্পাদনা-সংলাপ ও শব্দগ্রহণের জন্য পুরস্কৃত হয় কাঁচের দেয়াল। নির্মিতির দিক থেকে কাঁচের দেয়াল অত্যন্ত পরিকল্পিত ও পরিপাটি একটি চলচ্চিত্র। সাদামাটা প্রেমের গল্পেও বক্তব্য প্রকাশের জন্য জহির রায়হান বিভিন্ন চলচ্চিত্র-ভাষা ব্যবহার করেছেন। চলচ্চিত্রের শুরুতেই দেখা যায়, উন্মুক্ত ছাদে বিশাল আকাশ ও প্রকৃতির পটভূমিতে বসে পত্র-পাঠরত হাসিনা। প্রেম-সৌন্দর্য ও উদারতার প্রতীক হাসিনা এভাবেই চিত্রায়িত। সংকীর্ণ-ক্ষুদ্রমনা বাড়ির সদস্যগণ গাদাগাদি করে বাস করা সীমিত-গণ্ডির বাড়ির ভেতর চিত্রায়িত ও প্রতীকায়িত। এ চলচ্চিত্রে জহির রায়হান ব্যতিক্রমী ও বিচিত্র (un-usual view-point) বিভিন্ন দৃষ্টিকোণে ছোট বাড়ি এবং এর পাত্র-পাত্রীদের দৃশ্যধারণ করেছেন। সে-অনুসারে দৃশ্যমালা বিন্যস্ত ও সম্পাদনা করেছেন। কাঁচের দেয়াল চলচ্চিত্রে জহির রায়হান বিভিন্ন দৃশ্যের আলো-ছায়া বিষয়ে অনেক সৃষ্টিশীল নিরীক্ষা করেছেন। আলোক-পরিমিতির বিভিন্ন ‘গ্রেডেশন’, ছায়ার বর্ণবৈষম্যর (Tone) মাধ্যমে তাঁর উদ্দিষ্ট বিষয় ও চরিত্রকে প্রোজ্জল করেছেন। অনেক ক্ষেত্রেই অন্ধকার বা আলোহীনতার বিপরীতে কাক্সিক্ষত দৃশ্য বা দৃশ্যের অংশকে আলোকিত করেছেন। তাঁর সৃজনশীল আলোক-পরিকল্পনায় পাত্র-পাত্রীর মনস্তত্ত্ব, আবেগ-অনুভূতি, না-বলা কথা অভিব্যক্ত হয়েছে। কাহিনির নাটকীয়তাও এতে করে ক্রমবিকশিত হয়েছে। সর্বোপরি আমরা একটি চলচ্চিত্রপম নান্দনিক ‘সিনেমাটোগ্রাফি’ পর্যবেক্ষণ করেছি।\nএকুশে ফেব্রুয়ারী শহীদের রক্তস্নাত বায়ান্নর একুশে ফেব্রুয়ারি ভাষাসৈনিক জহির রায়হানের কাছে ছিল অফুরন্ত প্রেরণার উৎস ও আদর্শ। ‘আরেক ফাল্গুন’, ‘একুশের গল্প’সহ তাঁর বিভিন্ন লেখায় একুশের আবেগ-অনুভূতির প্রকাশ দেখি। একুশে ফেবব্রুয়ারির ঘটনা তথা মহান ভাষা-আন্দোলনের কাহিনি ও চৈতন্য চলচ্চিত্রে রূপ দেওয়ার পরিকল্পনা করেছিলেন জহির রায়হান। ১৯৬৫ সালে শিল্পী মুর্তজা বশীরকে তিনি এর চিত্রনাট্য লেখার দায়িত্বও দিয়েছিলেন। শাহরিয়ার কবিরের লেখা জহির রায়হানের ‘২১ ফেবব্রুয়ারী’ রচনার ভূমিকা থেকে জানা যায় – ‘মুর্তজা বশীর জহির রায়হানের মুখে বলা গল্পটির ওপর ভিত্তি করে একুশে ফেব্রুয়ারীর চিত্রনাট্য লেখেন। জহির রায়হান এটি এফডিসি স্টুডিওতে জমা দেন। কিন্তু এ ছবি নির্মাণের অনুমতি তাঁকে দেওয়া হয়নি। কিছুকাল পর এ চিত্রনাট্যটি হারিয়ে যায়। পরবর্তীকালে জহির রায়হানের কাছ থেকে শ্রুতলিখনের মাধ্যমে, শাহরিয়ার কবির একুশে ফেব্রুয়ারীর চিত্রকাহিনি গ্রন্থনা করেন। একুশে ফেব্রুয়ারীর এই চিত্রকাহিনি প্রথম প্রকাশিত হয় সমীপেষু পত্রিকায়। এ চিত্রকাহিনিতে দেখা যায়, কৃষক-শ্রমিক-সাধারণ মানুষসহ সমাজের বিভিন্ন শ্রেণির মানুষের অংশগ্রহণ ও আবেগ-মিশ্রিত হয়ে ছাত্রদের ভাষা-আন্দোলন ভিন্নমাত্রা পেয়েছে। ভাষা-সংগ্রামে উজ্জ্বল এদেশবাসীর দুর্ভাগ্য জহির রায়হানের মতো দেশপ্রেমিক মেধাবী চলচ্চিত্রকারের পরিচালনায় একুশে ফেব্রুয়ারী চলচ্চিত্র দেখতে না পারা।\nজীবন থেকে নেয়া (১৯৬৯)\nদেশ-মাটি ও মানুষের প্রতি শিল্পীসুলভ কমিটমেন্ট থেকে সৃজিত হয়েছে জহির রায়হানের জীবন থেকে নেয়া। এখানেই প্রথম জহির রায়হানের রাজনৈতিক অঙ্গীকার ও অভিপ্রায়ের চলচ্চিত্র রূপায়ণ দেখি। স্বৈরাচারী অপশাসন, সর্বপ্রকার শোষণ-বঞ্চনা তথা পরাধীনতার নাগপাশ থেকে মুক্ত হবার প্রতীকী গল্প জীবন থেকে নেয়া। জীবন থেকে নেয়া একেবারে সমকালীন রাজনৈতিক পরিপ্রেক্ষিতের একটি চলচ্চিত্র। দেশজুড়ে তখন ইয়াহিয়া খানের সামরিক স্বৈরশাসন। ১৯৬৮-৬৯-এর গণ-আন্দোলনে পূর্ব বাংলা প্রকম্পিত। দেশের সংগ্রামী মানুষ শোষণ-বঞ্চনামুক্ত স্বাধীন বাংলাদেশ প্রতিষ্ঠার স্বপ্নে প্রতিজ্ঞাবদ্ধ। বিষয়টি চলচ্চিত্রের রুপালি ফিতেয়-সেলুলয়েডে অভিব্যক্ত করতে চাইলেন জহির রায়হান। কিন্তু সেই প্রতিকূল সময়ে স্বাধীন ইচ্ছেমতো এ চলচ্চিত্র নির্মাণের সুযোগ ছিল না। তাই, এমনকি, কাহিনিতেও রূপকের আশ্রয় নিতে হয়েছে জহির রায়হানকে। বড় বোন ও ভগ্নিপতিসমেত দুভাই আনিস ও ফারুকের সংসার। পেশায় উকিল আনিসের রোজগারে এ সংসার চলে। কিন্তু এ পরিবারে দুই ভাই, স্বামী ও চাকর-বাকরদের ওপর একক কর্তৃত্ব-শাসন-শোষণ ওই বড় বোনের। যে-বোন, যে-স্ত্রী ‘একুশে ফেব্রুয়ারি কী জানে না’ এবং যে কি না ‘মিলিটারি মেয়ে’, ‘ডিকটেটরি শাসন চালায় পুরো পরিবারের প্রতি’, যে বলে ‘এ সংসারে গান গাওয়া চলবে না’, যাকে ‘গায়ে মানে না’ কিন্তু যে ‘আপনি মোড়ল’, যে কি না ক্ষমতার ‘চাবিকাঠি হাতে রাখার জন্য যা কিছু করার দরকার’, তাই করতে দ্বিধা করে না, সে তো পাকিস্তানি স্বৈরচারী শাসক আর তার আচরণ পাকিস্তানি শোষণ-বঞ্চনা আর নির্যাতনের রূপক। তাই তো তার বিরুদ্ধে ঘরের দেয়ালে পোস্টার-প্ল্যাকার্ড লাগাতে হয় – ‘একজনের শাসন চলবে না’, ‘গান গাইতে দিতে হবে’। তাই তো চলচ্চিত্রের শেষে তার কারাবাস।\nজহির রায়হান ছিলেন বায়ান্নর ভাষা-আন্দোলনের একজন সক্রিয় কর্মী। তাই ভাষা-আন্দোলন, একুশে ফেব্রুয়ারি, প্রভাতফেরি, শহীদ মিনার ছিল তাঁর কাছে অফুরন্ত শক্তি ও প্রেরণার উৎস। জীবন থেকে নেয়া চলচ্চিত্রের শুরুতেই তাই দেখি রাজনৈতিক-কর্মী ও নেতা আনোয়ার ‘অমর একুশে’ প্ল্যাকার্ড লিখছেন, দুই বোন সাথী-বীথিসহ একুশের প্রভাতফেরিতে গান গাইছেন। ছবির শেষ দৃশ্যেও দেখি শহীদ মিনারে সমবেত সাথী-বীথি, আনিস-ফারুক-মেহরাব ও আনোয়ার ভাষাশহীদদের শ্রদ্ধাঞ্জলি জানায়। ভবিষ্যৎ শোষণমুক্ত স্বদেশ বিনির্মাণে তাঁদের দোয়া কামনা করেন। ‘আমার ভাইয়ের রক্তে রাঙানো একুশে ফেব্রুয়ারী’ গানসহ প্রভাতফেরির অনন্য দৃশ্যায়ন দেখি আমরা এ চলচ্চিত্রে। কুশীলবদের ঋজু অভিব্যক্তিতে জেলের ভেতরে ‘কারার ঐ লৌহকপাট’ গানটির দৃশ্যায়নও অনুপম। জীবন থেকে নেয়া চলচ্চিত্রের পাত্র-পাত্রীর ক্ষেত্রে আমরা বেশকিছু উত্তরণ-রূপান্তর বা অগ্রসরতা পর্যবেক্ষণ করি। আনোয়ারের সহচর যে ‘মধু’ দেশ ও মাটির প্রতি অধিক ভালোবাসার কারণে আনোয়ারকে ভর্ৎসনা করে, সে মধুই ’৬৯-এর উত্তাল গণ-আন্দোলনে দেশের জন্য প্রাণ দেন। কাঁচের দেয়ালের হাসিনাকে আমরা গৃহ-অভ্যন্তরেই সীমায়িত দেখেছি। কখনো আসেনির দুবোনও তাই। কিন্তু জীবন থেকে নেয়ার দুই বোন সাথী-বীথি একুশের প্রভাতফেরিতে অংশ নেয়। বিশ্ববিদ্যালয়ে পড়ে। সাথী-বীথি ভাইয়ের সঙ্গে গ্রামে, প্রকৃতির কাছে, মাটির কাছে গিয়ে ‘আমার সোনার বাংলা, আমি তোমায় ভালোবাসি’ গান গায়। লক্ষণীয় স্বাধীনতার পূর্বে, ১৯৬৯ সালে এ চলচ্চিত্রে গানটি জাতীয় সংগীতের মতো ভক্তিভরে গীত ও ব্যবহৃত হয়। অধুনা এ চলচ্চিত্রটি বাংলাদেশের জাতীয় চলচ্চিত্র (National Cinema) হিসেবে অভিহিত ও আলোচিত হচ্ছে। এদেশের মানুষের ঐতিহ্য-সংস্কৃতি-কৃষ্টি, এদেশের প্রকৃতি-মাটি, এদেশের রাজনীতি, মানুষের দেশপ্রেম, আন্দোলন-সংগ্রাম-সংরাগ এ চলচ্চিত্রের ক্যানভাসে অঙ্গীকৃত।\nলেট দেয়ার বি লাইট (LET THERE BE LIGHT)\nলেট দেয়ার বি লাইট জহির রায়হানের অসমাপ্ত একটি চলচ্চিত্র।\nজাতি-ধর্ম-বর্ণ-সস্কৃতির ভেদাভেদহীন সর্বজনীন মানবতাবাদে উত্তরণ এ চলচ্চিত্রের প্রতিপাদ্য। সভ্যতার আদিলগ্ন থেকে যুগে-যুগে, দেশে-দেশে বিভিন্ন স্থানে মানুষ মানুষকে নিগৃহীত করছে, মানুষ মানুষকে হত্যা করছে, রক্তপাত ঘটাচ্ছে। মানুষের প্রতি মানুষের এই হিংসা-বিদ্বেষ-বর্বরতা-ক্রুরতার অন্ধকার থেকে আলোকিত হবার আকাক্সক্ষা : লেট দেয়ার বি লাইট।\n১৯৬৫ সালে জহির রায়হান প্রথম লেট দেয়ার বি লাইট চলচ্চিত্র নির্মাণের ঘোষণা দেন। ছবিটি প্রথম ইংরেজিতে এবং পরবর্তীকালে বাংলা, উর্দু, রুশ, জার্মান, স্প্যানিশ ও ফরাসিতে ভাষান্তরের পরিকল্পনা করা হয়। ১৯৭০ সালের আগস্ট-সেপ্টেম্বর মাসে শুরু হয় এর নির্মাণকাজ। শুটিং এগিয়ে যায় অনেক দূর। কিন্তু ১৯৭১-এর মার্চ মাসে মুক্তিযুদ্ধ শুরু হলে বন্ধ হয়ে যায় এর কাজ। অসমাপ্ত রয়ে যায় জহির রায়হানের শিল্প-মানসের ‘সারা জীবনের স্বপ্ন’ – লেট দেয়ার বি লাইট। ‘আর কত দিন’ নামে প্রকাশিত এর চিত্রকাহিনিতে আমরা দেখি – বিভিন্ন নগরীতে, নামহীন বিভিন্ন প্রান্তরে ‘নানা বর্ণের নানা বয়সের’ মানুষের দল মৃত্যুভয়ে পালাচ্ছে। পালাচ্ছে আরেক দল মানুষেরই\nবন্য-বর্বরতা, হিংসা-বিদ্বেষের ভয়ে। এই ‘অফুরন্ত মিছিলে’র একজনের মুখে শুনি – ‘ওরা আমার ছেলেটাকে মেরে ফেলেছে হিরোশিমায়। আমার মাকে খুন করেছে জেরুজালেমের রাস্তায়। আমার বোনটা এক সাদা কুত্তার বাড়িতে বাঁদি ছিল। ওর প্রভু ওকে ধর্ষণ করে মেরেছে আফ্রিকাতে। আমার বাবাকে হত্যা করেছে ভিয়েতনামে। আর আমার ভাই, তাকে ফাঁসে ঝুলিয়ে মেরেছে ওরা। কারণ সে মানুষকে ভীষণ ভালোবাসতো।’\nযুগে-যুগে কালে-কালে বিশ্বব্যাপী এই নিপীড়িত মানুষদেরই অংশ, প্রেমিক যুগল তপু আর ইভা। ‘চতুষ্পদ মানুষগুলো’ ইভার মা-বাবা-ছোটভাইকে হত্যা করেছে। নিরাপদ আশ্রয়ের খোঁজে, ওরা দুজনেই ছুটছে প্রাণপণে। তপু-ইভা কালের সীমা-পরিসীমা পার হয়ে এক ‘অনন্ত সময়ের সমুদ্রে হারিয়ে’ যায়। সেখানে তারা দেখতে পায় আগের দিন নিহত যিশুখ্রিষ্টের মৃতদেহ। এমনকি ‘চারপাশে অসংখ্য মৃতদেহের মাঝে’ নিজেদের মৃতদেহও খুঁজে পায় তপু-ইভা। বুখেনওয়াল্ডে, অসউইজে, স্টালিনগ্রাডে, ভিয়েতনামে। ‘নিজের মৃত মুখের দিকে তাকিয়ে থাকে’ ইভা-তপু। এই পরাসত্যের জগৎ থেকে আবার প্রাণপণে ছোটে তপু আর ইভা। অসংখ্য নিপীড়িত মানুষের মতো ‘অন্ধকার থেকে আলোতে যেতে চায়’ ওরাও। তাই ‘অনেক অনেক অন্ধকার শেষে’ সহসা নিজেদের সেই অফুরন্ত মিছিলের মাঝখানে আবিষ্কার করল তপু আর ইভা। ‘একটা সীমাহীন সমুদ্রের পাড় ধরে মানুষগুলো এগিয়ে চলেছে সামনে’।\nলেট দেয়ার বি লাইটের নির্মাণকাজ সম্পন্ন হয়নি। চলচ্চিত্রাকারে মুক্তি পায়নি লেট দেয়ার বি লাইট। কিন্তু এর চিত্রকাহিনিতে কিছু দৃশ্যের বর্ণনা পাই আমরা, যা জহির রায়হানের শৈল্পিক চলচ্চিত্র-প্রজ্ঞার পরিচয় দেয়। তাঁর এই চলচ্চিত্র-ভাষা বিশ্বজনীন – ‘সামনে সীমাহীন সমুদ্র। আর সেই সমুদ্রের সৈকতে, অফুরন্ত ঢেউয়ের পটভূমিকায় একটি ক্রুশ আড়াআড়িভাবে পড়ে আছে। ক্রুশের পেছনে লাল টকটকে সূর্য অস্ত যাচ্ছে’।\n‘মৃতদেহগুলোর মাঝখান দিয়ে সামনে এগিয়ে গেল ইভা আর তপু। কিছুদূর এসে দেখল। একটি মৃত মা মাটি আঁকড়ে পড়ে আছে। তান স্তন থেকে চুইয়ে পড়া দুধে আর রক্তে মাটি ভিজে গেছে’।\nSTOP GENOCIDE (১৯৭১)\nস্টপ জেনোসাইড জহির রায়হানের সর্বাধিক পরিচিত ও বিখ্যাত চলচ্চিত্রকর্ম। এটি তাঁর প্রথম ডকুমেন্টারি। ১৯৭১-এ মুক্তিযুদ্ধকালীন পাকিস্তানি হানাদার বাহিনী কর্তৃক নির্বিচারে গণহত্যা,\nলুটপাট-অগ্নিসংযোগ-ধ্বংসযজ্ঞের প্রতিবাদ, গণহত্যা বন্ধে আন্তর্জাতিক সমর্থন লাভ, সর্বোপরি বাংলাদেশের মুক্তিযুদ্ধের সমর্থনে বিশ্ব-বিবেককে জাগ্রত করার অভিপ্রায়ে জহির রায়হানের অসাধারণ নির্মাণ এ চলচ্চিত্রটি। বাংলাদেশে সংঘটিত গণহত্যা বিষয়ে এ চলচ্চিত্রটি আন্তর্জাতিক অঙ্গনে ব্যাপক অভিঘাত সৃষ্টি করে। মুক্তিযুদ্ধের চলচ্চিত্র-ফ্রন্টেও এটি প্রথম ও সার্থক পদক্ষেপ। স্বাধীনতাকামী বাঙালিদের কাহিনি-ঘটনাবলি হয়েও, চলচ্চিত্র হিসেবে স্টপ জেনোসাইড নির্দিষ্ট দেশ-কালের গণ্ডি পেরিয়ে সর্বজনীন মানবতাবাদ এবং গণহত্যাবিরোধী প্রতিবাদী চলচ্চিত্র হিসেবে ভাস্বর। ১৯৭১ সালে আন্তর্জাতিক প্রচারের জন্য ছবিটি ইংরেজি ভাষায় নির্মিত হয়। পরে ১৯৮৮ সালে আলমগীর কবির (১৯৩৮-১৯৮৯) এর বাংলা ভাষান্তর করেন।\nস্টপ জেনোসাইড চলচ্চিত্রটি শুরু হয়েছে ‘স্বাধিকার’ প্রতিষ্ঠা সংক্রান্ত ভ. ই. লেনিনের একটি বাক্য উদ্ধৃত করে। ‘স্বাধিকার প্রতিষ্ঠার উদ্দেশ্যে আলাদা হবার অধিকার দাবি’ আর ‘বিচ্ছিন্নতাবাদ’ এক নয়। লেনিনের এই প্রতিপাদ্যের মাধ্যমে বাংলাদেশের স্বাধীনতা সংগ্রামের আদর্শিক ভিত্তির বিষয়টি স্পষ্ট করা হয়েছে। এরপর ‘জাতিসংঘ ঘোষণায়’ সর্বজনীন মানবাধিকার সংরক্ষণে আন্তর্জাতিক স্বীকৃতি ও আশাবাদের বিপরীতে, ভিয়েতনামের গ্রামে মার্কিনিদের বোমা-নিক্ষেপে নির্বিচারে\nনারী-পুরুষ-শিশু হত্যার বিষয়টি বর্ণিত হয়েছে। ভিয়েতনামে এই গণহত্যার চেয়ে ভয়াবহ ও ব্যাপকহারে প্রতিদিন বাংলাদেশে নির্বিচারে গণহত্যা করছে ইয়াহিয়া খানের পাকিস্তানি হানাদার বাহিনী। তাই নিজ ঘর-বাড়ি, গৃহ-ভিটা ছেড়ে বিভিন্ন সীমান্ত দিয়ে ভারতীয় শরণার্থী শিবিরের উদ্দেশে অগণিত মানুষের পথচলা – ‘দিগন্ত বিস্তৃত আধমরা মানুষের চলমান মিছিল’। ‘দেহের শক্তি নিঃশেষ তবু ওদের চলতে হয়’। ‘নৃশংস গণহত্যার ভীতি ছড়িয়ে আছে ওদের চোখে মুখে সারা দেহে’। এই অন্তহীন মিছিলে নব্বই বছরের এক বৃদ্ধাকে দেখি, দু-হাত ও দু-পায়ে ভর করে প্রায় একশ মাইল পথচলা এক বৃদ্ধাকে দেখি, শত-সহস্র-লক্ষ নারী-পুরুষ-শিশুকে দেখি। ‘যাদের প্রত্যেকেরই পাকিস্তানি বর্বরদের লোমহর্ষক অত্যাচারের কোনো না কোনো কাহিনি বলবার আছে’। ‘এদের এক একটি মুখ যেন ইতিহাসের প্রেক্ষাপটে আঁকা নির্যাতনের এক একটি ভাস্কর্যকর্ম’। এদের একজন খুলনা থেকে আসা ব্যবসায়ী বাবার মেয়ে, ‘বড় জোর ষোল বছর বয়সের’ এক কিশোরী। ‘কারফিউর সময় হানাদার সৈন্যরা ওদের ঘরে প্রবেশ করে, তারপর এই কিশোরীকে নিচে ফেলে ছয়-ছয় জন হানাদার পশু পালাক্রমে ধর্ষণ করে’। আর ‘চলে যাবার আগে ওর বাবা দুই ভাই আর কাকাকে লাইন করে দাঁড় করিয়ে গুলি করে হত্যা করে’। আমরা দেখি এগারো বছরের আরেক নির্বাক কিশোরীকে। রাজশাহী থেকে আগত আশি বছরের বৃদ্ধ, ফরিদপুরের বিনোদবিহারীর মুখে শুনি ‘লাইন করে দাঁড় করিয়ে গুলি করে’ অসংখ্য মানুষ হত্যা, ধর্ষণ, অগ্নিসংযোগ আর অমানুষিক নির্যাতনের কাহিনি। বাংলাদেশে গণহত্যায় ইয়াহিয়া খান ইতিহাস-কুখ্যাত নাদের শাহ, তৈমুর লং, সুলতান মাহমুদ, মুসোলিনি, হিটলারকেও হার মানিয়েছে। কিন্তু বিশ্ববিবেক নীরব কেন? ভিয়েতনাম যুদ্ধে মিলায় গ্রামে গণহত্যার জন্য আদালত আমেরিকান সৈন্য লে. উইলিয়াম কেলিকে দোষী সাব্যস্ত করে সাজা দিয়েছিল। কিন্তু মিলায় গ্রামের মতো এরকম শত শত গ্রামে নির্বিচারে প্রকাশ্যে গণহত্যা চালাচ্ছে পাকিস্তানি বাহিনী। অথচ মানবাধিকার সংরক্ষণে সর্বোচ্চ আন্তর্জাতিক সংস্থা, জাতিসংঘ, বিশ্ববিবেক নীরব। তাই এ প্রেক্ষাপটে বাঙালির সশস্ত্র প্রতিরোধ। চলচ্চিত্রে আমরা দেখি মুক্তিবাহিনীর ক্যাম্প। তাদের ঋজু কুচকাওয়াজ। গেরিলা যোদ্ধাদের ক্যাম্প। ক্যাম্প-কমান্ডারের দৃঢ় প্রত্যয় – ‘আমরা তো এই যুদ্ধ চাইনি। আমাদের ওপর এ যুদ্ধ চাপিয়ে দেওয়া হয়েছে। আমরা কেবল চেয়েছিলাম, জনগণের গণতান্ত্রিক অধিকারকে প্রতিষ্ঠিত করতে। কিন্তু ইয়াহিয়া খান ও তার সৈন্যরা আমাদের সঙ্গে কুকুর-বেড়ালের মতো ব্যবহার করছে। তাই আমাদের যুদ্ধ করতেই হবে। যুদ্ধ আমরা করবই। বিজয় নিশ্চয়ই ছিনিয়ে আনব।’ যুগে যুগে পৃথিবীব্যাপী অন্যায়-অত্যাচার-গণহত্যার বিরুদ্ধে উজ্জ্বল সংগ্রাম হয়েছে – ফরাসি বিপ্লবে, ফ্রাঙ্কোর স্পেনে, আলজেরিয়া-প্যালেস্টাইনে-দক্ষিণ আফিকা-কঙ্গো-লিবিয়ায়-ভিয়েতনামে। তাই ‘বাঙালি জাতির এই বীর্যবান প্রতিরোধ, কোনো বিচ্ছিন্ন ঘটনা নয়’। ‘বিশ্বজুড়ে মেহনতি নারী-পুরুষ নিজ ভবিষ্যৎ গড়ার গণতান্ত্রিক অধিকার সুরক্ষিত করতে যে-সংগ্রাম নিরন্তর চালিয়ে যাচ্ছে, বাঙালির এ মুক্তিযুদ্ধ তারই অবিচ্ছেদ্য অঙ্গ’। তাই চলচ্চিত্রের দাবি, ‘আন্তর্জাতিক ভ্রাতৃত্ব ও সংহতির স্বার্থে পৃথিবীর সকল মুক্তিকামী মানুষের নৈতিক দায়িত্ব হচ্ছে, বাংলাদেশের সংগ্রামী মানুষের পাশে এসে দাঁড়ানো’।\nস্টপ জেনোসাইড প্রামাণ্যচিত্রের চলচ্চিত্র-অভিব্যক্তি গতানুগতিকতা থেকে ব্যতিক্রমধর্মী। মুক্তিযুদ্ধকালীন বিভিন্ন প্রতিকূল পরিবেশ-পরিস্থিতিতে চিত্রধারণসহ সীমিত অন্যান্য সুযোগ-সুবিধার মাঝেও জহির রায়হানের সৃষ্টিশীল মেধায় চলচ্চিত্রটির নির্মাণশৈলী ও আঙ্গিক অভিনব। এ চলচ্চিত্রে তাঁর উদ্দিষ্ট বিষয়-বক্তব্যকে গতিময় ও তীক্ষè করতে দৃশ্য ও শব্দের ক্ষেত্রে প্রয়োগ করেছেন অনেক মেধাবী প্রকৌশল। তাঁর ধারণ করা বিভিন্ন দৃশ্যের সঙ্গে সম্পাদনা-টেবিলে অনেক স্থিরচিত্র, ফুটেজ ব্যবহার এবং এগুলোতে প্রতীক-মোটিফ-রূপকের কার্যকারণসম্মত প্রয়োগ করে বিশ মিনিট দৈর্ঘ্যরে এক চলচ্চিত্র-কোলাজ তৈরি করেছেন। তাঁর এ প্রয়াস অনেক আধুনিক এবং নান্দনিক শিল্পমিতির স্বাক্ষর। মুক্তিযুদ্ধের এবং পাকিস্তানি বাহিনীর নৃশংসতার প্রায় প্রতিটি বিষয়ই এ চলচ্চিত্রে এসেছে। এসেছে বিভিন্ন আন্তর্জাতিক প্রেক্ষিত ও বিশ্বজনীন বক্তব্য। চলচ্চিত্রের বিভিন্ন দৃশ্য ও কাহিনিগুলো, গল্প-কথনরূপ বর্ণনার মাধ্যমে একক-গল্পে জুড়েছেন। তাঁর আত্ম-অংশগ্রহণমূলক বর্ণনার ভাষা যথার্থ সংবেদনশীল শিল্পীসত্তার পরিচয়বাহী। চলচ্চিত্রের শুরুতেই শস্য-শ্যামলা চিরায়ত বাংলার ঐতিহ্য বোঝাতে গ্রামের দুই নারীর ঢেঁকিতে ধান-ভানার দৃশ্য আমরা দেখি। পরে একই দৃশ্যের এলোমেলো তছনছ অবস্থা বুঝিয়ে দেয়, সেখানে – গ্রামবাংলায়, সারাদেশে পাকিস্তানি হানাদার বাহিনীর কীর্তি। চলমান-টাইপরাইটারে জাতিসংঘ ঘোষণার অনুচ্ছেদ, ভিয়েতনাম যুদ্ধে গণহত্যার বিষয়-লিখন; নাটকীয় ও সংবাদগন্ধী। পরিচালক শরণার্থী শিবিরে ধর্ষিত-কিশোরীর নির্মম কাহিনি-কথনের পর, বেশ কিছু সময় স্ক্রিন সাদা-ফাঁকা রেখেছেন। দর্শকের মনে ঘটনার ইমেজ ও অভিঘাত সৃষ্টি করতে। চলচ্চিত্রে এক বৃদ্ধা, এক বৃদ্ধ, ধর্ষিত কিশোরী, নির্বাক-শিশুসহ বেশকিছু ক্লোজ ও বিগ-ক্লোজ শট আমরা দেখি : ভাস্কর্যপম অভিব্যক্তির এসব শট থেকে তাদের নির্মম জীবনাভিজ্ঞতা আমরা পড়ে নিতে পারি। জহির রায়হান যুদ্ধ-গণহত্যা-অত্যাচার-নির্মমতা ও দানবীয়তা বোঝাতে মোটিফ হিসেবে ট্যাঙ্ক, রাইফেল, কাঁটাতার প্রভৃতি চিত্র বারবার ব্যবহার করেছেন। বাংলাদেশে সংঘটিত নির্বিচার গণহত্যার বিপরীতে জাতিসংঘ সনদের ‘গালভরা বুলি’, আর মানবাধিকার রক্ষার আন্তর্জাতিক সংগঠনের নিষ্ক্রিয়তাকে ব্যঙ্গ করতে পরের দৃশ্যেই একটি শিশুর মূত্রত্যাগের দৃশ্য সংযোজন করেছেন। ছবির শুরুতেই ভ. ই. লেনিনের প্রতিকৃতির সঙ্গে সূচনাসংগীত হিসেবে ‘কমিউনিস্ট ইন্টারন্যাশনাল মিউজিক’ ব্যবহার করেছেন। এ ছাড়া পুরো চলচ্চিত্রে রাইফেল-মেশিনগান-মর্টার, বোমা-বিস্ফোরণের শব্দ, শেয়াল-কুকুর-শকুনের ডাক ‘সাউন্ড এফেক্ট’ হিসেবে ব্যবহৃত হয়েছে। বাংলাদেশের মুক্তাঞ্চলের দৃশ্যের সঙ্গে পাখির কলতানের শব্দ শুনি আমরা। পাকিস্তানিদের নির্মম গণহত্যার বিপরীতে মুক্তিবাহিনীর সর্বৈব প্রতিরোধ ও সশস্ত্র সংগ্রামকে প্রতীকায়িত করতে লো-অ্যাঙ্গেলে আকাশের বিপরীতে বন্দুক-রাইফেলের শট নিয়েছেন। মুক্তিবাহিনীকে কেন্দ্রীয় শক্তি বোঝাতে তাদের চারপাশে বৃত্তাকারে ঘুরে শট নিয়েছেন। ক্যাম্পে স্বাধীনতা-উন্মুখ গেরিলা-যোদ্ধাদের প্রসারিত হাতে কুচকাওয়াজ দেশ স্বাধীন করতে তাদের দৃঢ় প্রত্যয়কে বাক্সময় করেছে। এভাবে জহির রায়হানের পরিচর্যায় স্টপ জেনোসাইড প্রথাগত তথ্যচিত্র, প্রামাণ্যচিত্র, প্রচারণা বা প্রণোদনামূলক চিত্রের বৃত্ত ভেঙে স্বাধীনতাকামী একটি ভূখণ্ডের গল্পময় আধুনিক ডকুমেন্টারি হয়ে উঠেছে।\n৩০ জানুয়ারি ১৯৭২, স্বাধীন বাংলাদেশের মাটিতে, জহির রাযহানের অন্তর্ধান নিখোঁজ বা প্রয়াণ। ১৯৩৫ থেকে ১৯৭২, মাত্র ছত্রিশ বছর জীবনকাল, একজন শিল্পীর সৃষ্টি ও পরিণতির জন্য অপ্রতুল সময়। কিন্তু এই স্বল্পায়ু জীবনকালেই তাঁর বহুমুখী সৃষ্টিমালা আমরা দেখেছি, সৃষ্টির বিকাশ দেখেছি। চলচ্চিত্রে তাঁর শিল্পীসত্তার একটি আদর্শিক বিবর্তন আমরা পর্যবেক্ষণ করি। কখনো আসেনি, কাঁচের দেয়াল প্রভৃতি প্রথম পর্যায়ের চলচ্চিত্রে শিল্প ও জীবনভাবনার বিভিন্ন নিরীক্ষা দেখি। জীবন থেকে নেয়া চলচ্চিত্রে দেশ-মাটি ও মানুষের প্রতি কমিটমেন্ট থেকে রাজনীতি-সংযুক্ত হয়েছেন। দেশ-মাটি ও মানুষের আশা-আকাক্সক্ষা অভিব্যক্ত করেছেন। স্টপ জেনোসাইড স্বদেশ আর মানবতার মুক্তির জন্য তাঁর আত্ম-সংগ্রাম। স্টপ জেনোসাইডে যে বিশ্বজনীন মানবতাবাদ তার প্রকাশ আমরা আগেই দেখেছি লেট দেয়ার বি লাইটে। চলচ্চিত্রে জহির রায়হানের যে সৃষ্টিশীলতা, সেই দ্যুতির স্বাক্ষর আমরা পাই তাঁর লেখনীতেও। তাঁর প্রকাশিত গ্রন্থের সংখ্যা ছয়টি – গল্প সংকলন একটি : সূর্যগ্রহণ এবং পাঁচটি উপন্যাস : শেষ বিকেলের মেয়ে, হাজার বছর ধরে, আরেক ফাল্গুন, বরফ গলা নদী ও আর কত দিন। তাঁর হাজার বছর ধরে উপন্যাস ১৯৬৪ সালে আদমজী পুরস্কার পায়। উপন্যাসে অবদানের জন্য ১৯৭২ সালে তিনি মরণোত্তর ‘বাংলা একাডেমী’ পুরস্কার পান। বাংলাদেশের সাহিত্যে ও চলচ্চিত্রে জহির রায়হান যে সৃষ্টিশীল অবদান রেখে গেছেন তা সতত উজ্জ্বল, ভাস্বর। বাতিঘরের মতো তিনি আমাদের চিরদিন দেখিয়ে যাবেন তাঁর প্রাতিস্বিক আলো।


প্রাচ্যতত্ত্ববাদীদের জবাবে ইসলাম (পেপারব্যাক) বিনামূল্যে জন্য ডাউনলোড • সব বই\nপ্রাচ্যতত্ত্ববাদীদের জবাবে ইসলাম (পেপারব্যাক)\nলিখেছেন: প্রফেসর ড. সৈয়দ মানাল শাহ আলকাদরী\nলেখক: প্রফেসর ড. সৈয়দ মানাল শাহ আলকাদরী\nপ্রাচ্যতত্ত্ববাদীদের জবাবে ইসলাম (পেপারব্যাক) বিনামূল্যে বিভিন্ন বিন্যাসে বই ডাউনলোড করুন। একটি সুবিধাজনক বিন্যাসে নতুন এবং পুরাতন বইয়ের বিশাল নির্বাচন। আমাদের সাইটে, সবকিছু মানুষের জন্য, সুন্দর পড়া দর্শকদের জন্য করা হয়:\nপ্রাচ্যতত্ত্ববাদীদের জবাবে ইসলাম (পেপারব্যাক) ডাউনলোড এর UberOne 5.3 mb. ডাউনলোড পিডিএফ\nপ্রাচ্যতত্ত্ববাদীদের জবাবে ইসলাম (পেপারব্যাক) বিনামুল্যে ডাউনলোড করুন এর UberTwo 3.2 mb. ডাউনলোড MOBI\nপ্রাচ্যতত্ত্ববাদীদের জবাবে ইসলাম (পেপারব্যাক) অনলাইনে পরে দেখুন এর UberThree 5.2 mb. ডাউনলোড DjVu\nপ্রাচ্যতত্ত্ববাদীদের জবাবে ইসলাম (পেপারব্যাক) বিনামূল্যে বই ডাউনলোড করুন এর UberFour 3.1 mb. ডাউনলোড EPUB\nপ্রাচ্যতত্ত্ববাদীদের জবাবে ইসলাম (পেপারব্যাক) ডাউনলোড এর UberOne ডাউনলোড পিডিএফ\nপ্রাচ্যতত্ত্ববাদীদের জবাবে ইসলাম (পেপারব্যাক) বিনামুল্যে ডাউনলোড করুন এর UberTwo ডাউনলোড MOBI\nপ্রাচ্যতত্ত্ববাদীদের জবাবে ইসলাম (পেপারব্যাক) অনলাইনে পরে দেখুন এর UberThree ডাউনলোড DjVu\nপ্রাচ্যতত্ত্ববাদীদের জবাবে ইসলাম (পেপারব্যাক) বিনামূল্যে বই ডাউনলোড করুন এর UberFour ডাউনলোড EPUB\nপ্রাচ্যতত্ত্ববাদীদের জবাবে ইসলাম (পেপারব্যাক) বই পর্যবেক্ষণসমূহ:\nসম্পর্কিত বই উপর প্রাচ্যতত্ত্ববাদীদের জবাবে ইসলাম (পেপারব্যাক)


মার্চ 10, 2016 সেরা অনলাইন ট্রেডিং প্ল্যাটফর্ম লেখক তানিয়া মারমা 78416 দর্শকরা\nফিবোনাচ্চি স্তরগুলি স্বয়ংক্রিয় করার প্রক্রিয়া তৈরি করতে, আপনাকে একটি বিশেষ পরিষেবা ব্যবহার করা উচিত। এজন্যই, ট্রেডারের প্রাথমিক কাজটি হল ট্রেডিং প্লাটফর্মের উপযুক্ত কারিগরি সরঞ্জামের সাথে একটি ব্রোকার নির্বাচন করা। উপরন্তু, কৌশল বাস্তব প্রয়োগের সময়, একটি গুরুত্বপূর্ণ বিবেচ্য বিষয় হল ট্রেড ঝুঁকি সঠিক হিসাব, যার অর্থ এই ব্রোকারের বিনিয়োগ হিসাবে স্বর্ণ ট্রেডিং শর্ত এই বিষয়ে সবচেয়ে অনুকূল হবে। এই ধরনের প্রয়োজনীয়তার উপর ভিত্তি করে, আমরা আপনাকে একটি দালাল সুপারিশ করতে পারেন Binomo, যা এই মানদণ্ড পূরণ সম্পূর্ণ। উপরন্তু, কোম্পানির মধ্যে Binomo নিম্নোক্ত পরিষেবাগুলির তালিকাটি ট্রেডারদের কাছে পাওয়া যায়। তিনি ১৭(ক) ধারামতে জাতীয় কমিটির ২১ জন সদস্য মনোনীত করিবেন।\nনিরাপত্তা ক্রিপ্টোকুরেটিজেন বিশ্বের যারা তাদের মূল্যবান ডিজিটাল মুদ্রার জন্য হ্যাক হয় হয় কাহিনীগুলি পূর্ণ, অথবা তারা স্ক্যাম এবং ফাঁদ মধ্যে পড়া হয়। ক্রিপ্টোকুরেন্স বিশ্বের বিকৃত ও খোলা প্রকৃতির কারণে, সুরক্ষা স্বাধীনভাবে দেওয়া হয় না। ব্যবহারকারীদের বরং স্ক্যাম এবং ফাঁদ জন্য পড়া না যথেষ্ট সচেতন হতে প্রত্যাশিত, কিন্তু যে কিছু কাজ লাগে। নীচে কয়েকটি উল্লেখযোগ্য ধরনের স্ক্যাম এবং তাদের কাছ থেকে কীভাবে এড়াতে হয় তার কিছু টিপস। জাল আইকো সাম্প্রতিক সময়ে আইকো বাজার এবং এর সংশ্লিষ্ট ক্রমবর্ধমান যকৃতের রোগ, সংক্রমণের পটভূমিতে অন্ত্রের রোগ, হেমোর্যাগিক ডায়াথেসিস।\nবিনিয়োগ হিসাবে স্বর্ণ - বাইনারি বিকল্প জন্য ট্রেডিং কৌশল এক্সপ্লোরার\nএমনকি সাহিত্য ক্ষেত্রেও বাংলা ব্যাপক ভূমিকা রেখেছে। বাংলার প্রধান বিনিয়োগ হিসাবে স্বর্ণ কিংবদন্তি লেখকরা হলেন -কবি জয়দেব, রবীন্দ্রনাথ ঠাকুর, এন সি চৌধুরী, বঙ্কিমচন্দ্র চট্টোপাধ্যায়, ঈশ্বরচন্দ্র গুপ্ত, মধুসূদন দত্ত, শরৎচন্দ্র চট্টোপাধ্যায়, অমিতাভ ঘোষ, অরুন্ধতী রায়, সুকুমার রায়, কাজী নজরুল ইসলাম, জীবনানন্দ দাস, বিভূতিভূষণ বন্দ্যোপাধ্যায়, সুনীল গঙ্গোপাধ্যায়, শীর্ষেন্দু মুখোপাধ্যায় এবং আরো অনেক। এখানকার সাংস্কৃতিক ঐতিহ্য বাউল সঙ্গীত, গম্ভীরা,ভাওয়াইয়া, ছৌ নাচ – এর মত বিভিন্ন লোক সঙ্গীত এবং নৃত্য দ্বারা প্রভাবিত। (২) টিরিফিক পিপল – এটাতে কথা কম, মূলত একাধিক ফটো নিয়ে পোস্ট। একটি বিশেষ আয়োজন বা অনুষ্ঠানের। এর নামকরণে আয়োজনে উপস্থিত একজন হিসেবে অনুভূতির প্রকাশ যেমন আছে, তেমনি নিজস্ব আলোচকচিত্র ধারণ করে তা প্রকাশ করা হয়েছে পোস্টে সকলের জন্য। এটা আরো গুছিয়ে, বিস্তারিত বিবরণ দিয়েও লেখা যেত, তবে কেবল একগুচ্ছ ফটো নিয়ে ইহাও নাগরিক সাংবাদিকতা।\nসমস্যা অনুযায়ী সংশ্লিষ্ট প্রতিষ্ঠানে পত্র প্রেরণ করে ব্যবস্থা গ্রহণপূর্বক সেবা গ্রহীতাকে অনুলিপি প্রদান।\nযে অধিকাংশ মুদি ও খুচরা পোশাক দোকানে রান স্ট্যান্ডার্ড ইভেন্ট। দুই / তিন পণ্য কেনা, তৃতীয় বিনামূল্যে পেতে। পরিষেবার জন্য আদর্শ।2আসরে স্থগিত সিলিং ইনস্টল করুন এবং একটি উপহার হল পথের ইনস্টল করা হবে।2অ্যাপার্টমেন্ট কিনুন বিনামূল্যে একটি পার্কিং স্পেস পেতে (হঠাৎ করে ভাল,!)। সুতরাং, অ্যাকাউন্ট পর খুলে পরিমাণ যে আপনি বিনিয়োগ করার সিদ্ধান্ত নেন দ্বারা ঘাটতি পুনরায় পূরণ করা হয়। কি ট্রেড করার তিনটি মুদ্রা জোড়া, দিক যা চুক্তি খুলুন এবং কত প্রতিটি লেনদেনের জন্য নির্ধারণ করা উচিত আছে: তিনটি প্রশ্ন উন্মোচিত রয়ে গেছে। অনুক্রমে সম্পর্কে সবকিছু অন।\nতিনি বলতেন, ‘প্রতিটি মানুষের জীবনই প্রযুক্তি। আর জীবন মানেই শিল্প। জীবন মানে একটা নাটক আর সুর-সংগীত।’ পেশাদার তৃতীয় গোপন লোকসান থেকে বিনিয়োগ হিসাবে স্বর্ণ রক্ষা করবে - আপনি একই বৈশিষ্ট্য সঙ্গে দুই পিসি মেইন cryptocurrency পরিকল্পনা, তারপর তাদের মধ্যে একজন সামান্য কম heshreyt নির্বাচন।\nসাবিন্টার বীজতলা একীকরণের জন্য প্রাসঙ্গিক, কারণ দীর্ঘমেয়াদী জমা দেওয়ার সময় সংকরগুলি তাদের ভেরিয়েট গুণগুলি হারাতে পারে এবং বিনিয়োগ হিসাবে স্বর্ণ পাপড়িগুলির ছায়া পরিবর্তন করতে পারে। আলতামাশ নরুণিয়া আনমনে কাঁচিটা বাতাসে খচখচিয়ে যাচ্ছিলেন, এবার তিনি কাঁচি থামিয়ে সোজা হয়ে দাঁড়ালেন। "শুনুন জনাব!" হেঁকে উঠলেন তিনি। "পিসার হেলানো মিনার যদি সোজা করা হয়, কেউ ওখানে ছ‍্যাপটাও ফেলতে যাবে?"\nসম্পূর্ণরূপে মদ্যপ বিনিয়োগ হিসাবে স্বর্ণ পানীয় ব্যবহার পরিত্যাগ। আপনার ফর্মে বিদায়ী বার্তা এবং কার্যক্রম যোগ করা\nমডিউল কম্পিউটারে তথ্য উপস্থাপনা মূলসূত্র নিবেদিত হয়। কিছু নিয়ম মেনে চলার এবং লেকচারারকে উপস্থাপনের পাশাপাশি "কম্পিউটার বিজ্ঞান" শব্দটির একটি সংক্ষিপ্ত ব্যাখ্যা "তথ্য" এবং "গণিত" এর সমন্বয় হিসাবে সুপারিশ করা হয়। সম্ভাবনার মধ্যে একটি হল দুটি শব্দের সাথে বড় কাগজ রেখাচিত্রমালা প্রস্তুত করা, যা পরে একত্রিত করা যেতে পারে। আজকে প্রতিটি Market participant Fed Interest Rate এর দিকে তাকিয়ে আছে কারন পূর্বে থেকেই এ বিষয়ে ফেড নিজেদের অবস্থান জানান দিয়ে আসছেন। সূতরাং সে দৃষ্টিকোন থেকে মার্কিন ডলারের প্রতি সবার দৃষ্টি থাকবে এটাই স্বাভাবিক। কিন্তু চিন্তার বিষয় হচ্ছে যদি ফেড তাদের ব্যাংক সুদের হার বৃদ্ধি না করে তবে ?


ক্ষমতায় এলে রাজ্য চালাবেন দিলীপ আর শুভেন্দু? আসল তত্ত্ব জানালেন দিলীপ ঘোষ - Aajsakal.Com | Read Latest Bengali News\nHome রাজনীতি ক্ষমতায় এলে রাজ্য চালাবেন দিলীপ আর শুভেন্দু? আসল তত্ত্ব জানালেন দিলীপ ঘোষ\nক্ষমতায় এলে রাজ্য চালাবেন দিলীপ আর শুভেন্দু? আসল তত্ত্ব জানালেন দিলীপ ঘোষ\nগেরুয়া শিবির বাংলর ক্ষ’মতায় এলে, মুখ্য’মন্ত্রী হবেন কে? এই প্রশ্ন এখন শুধু রাজনৈতিক অ’ন্দরমহলে নয়, ঘোরাফেরা করছে সাধারণ মানুষের মুখে মুখে।\nনির্বাচনের দ্বিতীয় দফার শেষ। কিন্তু এর পরেও এখনো পর্যন্ত বিজেপির পক্ষ থেকে মুখ্যমন্ত্রী হিসেবে প্রধান মুখ কে হবেন, তা ঘোষণা করা হয়নি। এই বিষয়ে যথাযথ উত্তর দিলেন না বিজেপির রাজ্য সভাপতি দিলীপ ঘোষ।\nদিলীপ ঘোষের দাবি, শুভেন্দু অধিকারী কিংবা দিলীপ ঘোষকে নিয়ে দলের অন্দরে কোনও সি’দ্ধান্ত হয়নি। মুখ্যমন্ত্রী যে হবেন তাকে নির্বা’চন করবেন দল, জানালেন দিলীপ ঘোষ।\nস্ব’ভাবসি’দ্ধ ভাবেই তিনি এবার বামপন্থী থেকে বু’দ্ধিজী’বী এবং মমতা বন্দ্যোপাধ্যায়কে নিয়ে মন্তব্য করলেন। তাঁর মতে, নন্দীগ্রামে মমতা বন্দ্যোপাধ্যায় হারবেন।\nজন’প্রিয় একটি সংবাদমাধ্যমের সঙ্গে একান্ত আলাপচারিতায়, রাজনীতির বাইরে গিয়ে নিজের কিশোর বয়সের কথাও তুলে ধরলেন তিনি।\nতিনি বলেন, অন্যান্য কিশোরদের মতো তিনিও একসময় অনেক হি’ন্দি সিনেমা দেখেছেন। কেন দেখেছেন সেটাও তিনি জানিয়েছেন।\nরাজ্যজুড়ে তৃণমূল বেশ কিছু প্রকল্প এবং জনমুখী কাজ করেছে। কিন্তু তবুও মানুষ কেন বিজেপিকে ভোট দেবে? এই প্রসঙ্গে দিলীপ ঘোষের দাবি, সব সরকারই কিছু না কিছু ভালো কাজ করে। কিন্তু দেখতে হবে সাধারণ মানুষের চাহিদা পূরণ হচ্ছে কিনা।\nএই সরকারের আমলে গ’ণত’ন্ত্র গায়েব হয়ে গিয়েছে রাজ্য থেকে। তাঁর অভি’যোগ, মনোনয়নপত্র জমা দিতে গিয়ে এই রাজ্যে শুরু হয়ে যায় রি-‘গিং। সাধারণ মানুষ ভাবছেন, এটা ঠিক নয়।\nরাজ্যের পুরসভাগুলিতে নির্বাচন না করিয়ে প্রশা’সক বসিয়ে দেওয়ার প্রসঙ্গেও এদিন মুখ খুললেন বিজেপির রাজ্য সভাপতি দিলীপ ঘোষ। তিনি মনে করেন, মানুষের মনে এখন ব’দ্ধমূল ধারনাই হয়ে গিয়েছে, রাজ্যে বিজেপি আসছে।\nআর বুদ্ধদেব ভট্টাচার্যের মতো সজ্জন ব্যক্তি যদি হারতে পারেন তাহলে মমতা বন্দ্যোপাধ্যায়ও হারতে পারেন। মমতা বন্দ্যোপাধ্যায় হারবেন বলে ব’দ্ধপরিকর দিলীপ।\nরাজ্যের বর্তমান আ’ইন শৃঙ্খলা এবং তার মধ্যে নির্বাচনে জয়লাভের প্রসঙ্গে বিজেপির পরিকল্পনা নিয়ে নিজের দৃষ্টিভঙ্গি জানালেন দিলীপ ঘোষ। রাজ্যের আইন-শৃঙ্খলা পরিস্থিতির জন্য রাজ্যের মুখ্যমন্ত্রী মমতা বন্দ্যোপাধ্যায়কে দা’য়ী করেছেন তিনি।\nক’টা’ক্ষ করে তিনি বলেন, তিনিই তৃণমূলের সব আসনে প্রার্থী, আর রাজ্যে তো একটাই পো’স্ট বাকি সব ল্যা’ম্প পো’স্ট। বিজেপি ক্ষমতায় এলে আইন-শৃঙ্খলা পরিস্থিতি উন্নত হবে এবং মহিলারা নি’র্দ্বি”ধায় বাইরে বের হতে পারবেন বলেও আশ্বাস দিলীপ ঘোষের।\nPrevious articleঅসাধারণ ভঙ্গিমায় বলিউড অভিনেত্রীদের মত নেচে তাক লাগাল খুদে মেয়ে, ভিডিও ভাইরাল\nNext article“মোদি দশ লাখি সুটই পরেন না, মানুষকে ১৫ লক্ষ টাকার টুপিও পরান”, কটাক্ষ লাভলী মৈত্রের


kidnapped businessman was rescued from bihar | Mahanagar24x7\nতিনদিন পর বিহার থেকে উদ্ধার দুর্গাপুরের অপহৃত ব্যবসায়ী, কারণ নিয়ে ধন্দে পুলিশ\nনিজস্ব প্রতিনিধি, দুর্গাপুর: প্রায় ৭২ ঘণ্টার উৎকণ্ঠার অবসান ঘটিয়ে অবশেষে জৈন পরিবারে ফিরল স্বস্তি। সন্ধান মিলল রহস্যজনক ভাবে নিরুদ্দেশ হয়ে যাওয়া দুর্গাপুরের বাসিন্দা তথা একটি বেসরকারি কারখানার জেনারেল ম্যানেজার রাজেশ জৈনের। বিহারের ঔরঙ্গাবাদ থেকে আজ ওই ব্যক্তিকে উদ্ধার করে পুলিশ। গোপন সুত্রে খবর পেয়ে দুর্গাপুর থেকে পুলিশের একটি তদন্তকারী দল ঔরঙ্গাবাদে পৌঁছয়। সেখানে একটি জায়গায় রাজেশবাবুকে গাড়িতে ওঠার সময় তাঁকে নিজেদের হেফাজতে নেয় ওই তদন্তকারী দলটি। ওই জায়গায় রাজেশবাবু কীভাবে পৌঁছলেন, এই ঘটনাটি কি আদৌ অপহরণ? নাকি এর পেছনে লুকিয়ে রয়েছে অন্য কোনও রহস্য তা জানতে রাজেশবাবুকে জিজ্ঞাসাবাদ করছে পুলিশ।\nপ্রসঙ্গত, গত ৬ জুলাই সিটি সেন্টার থেকে রহস্যজনকভাবে নিখোঁজ হয়ে যান রাজেশ জৈন। দুর্গাপুরের ফরিদপুর ফাঁড়ির অন্তর্গত ৫৪ফুট এলাকায় ‘ন্যাচারাল হাইটস’ নামে বহুতল আবাসনে পরিবার নিয়ে বসবাস করেন রাজেশ জৈন। এছাড়াও রাজেশবাবু বাঁকুড়ার বিষ্ণুপুরে একটি বেসরকারি ফেরো অ্যালয় কারখানার জেনারেল ম্যানেজার। পুলিশ সূত্রে জানা গিয়েছে, গতকাল অর্থাৎ রবিবার দুপুর ১২টার পর তিনি একটি মলের স্যালোঁতে চুল কাটাতে যাচ্ছেন বলে বাড়ি থেকে বের হন। এরপর বেশ কিছুটা সময় পেরিয়ে গেলেও তিনি ঘরে না ফেরায় তাঁর স্ত্রী তাঁকে মোবাইলে বার বার ফোন করলেও তিনি ফোন তোলেন না।\nএরপর সন্ধ্যের দিকে রাজেশবাবুর মোবাইল নম্বর থেকে তাঁর স্ত্রীর কাছে একটি ফোন আসে। ফোনের অপর প্রান্ত থেকে বাংলা ভাষায় কিছু কথা রাজেশবাবুর স্ত্রীকে বলা হয়। কিন্তু রাজেশবাবুর স্ত্রী বাংলা ভাষা বুঝতে পারেন না বলে ওই ব্যক্তি রাজেশবাবুর জন্য কোনও মুক্তিপণ চেয়েছে কিনা, তা নিশ্চিত হয়ে বলতে পারেননি তিনি। তবে ফোনের অপর প্রান্তের ওই ব্যক্তি একবার অপহরণ কথাটা উচ্চারণ করেছিল, সেটি তিনি বুঝতে পারেন। এরপর দিশাহারা রাজেশবাবুর স্ত্রী তাঁর আত্মীয়দের বিষয়টি জানালে তারাই পুলিশে খবর দেন।\nআজ তাকে জিজ্ঞাসাবাদ করা হবেl দুর্গাপুর থানার পক্ষ থেকে রাজেশবাবুকে মহকুমা আদালতে জিজ্ঞাসাবাদ করা হবেl গতকাল দুর্গাপুর পুলিশের হেফাজতে তঝাকা অবস্থায় জানান তিনি ভীষন ক্লান্তl রাত দুটো নাগাদ রাজেশবাবুকে ঝাড়খণ্ড হয়ে দুর্গাপুর থানায় নিয়ে আসা হয়l\nPrevious articleপাঁচ কোটির ফ্ল্যাট এমনিতেই পেলেন দিলীপ? এখন রাজ্যপাল চুপ কেন? প্রশ্ন কল্যাণের\nNext articleআমফানের টাকা নিয়ে বেকায়দায়, ২০০ পরিবারকে ১০০ টাকা করে ফেরালেন বিজেপি পঞ্চায়েত সদস্যা


Director Raj Chakrabarty to playacameo role in Priyanka Sarkar's next, Entertainment News: প্রিয়াঙ্কার ছবিতে রাজ চক্রবর্তী! পরিচালকের সঙ্গে স্ক্রিন শেয়ার করবেন নায়িকা\nপ্রিয়াঙ্কার ছবিতে রাজ চক্রবর্তী! পরিচালকের সঙ্গে স্ক্রিন শেয়ার করবেন নায়িকা\nকোন ছবিতে প্রিয়াঙ্কা এবং রাজকে একসঙ্গে দেখা যাবে?\nFebruary 10, 2021 3:55:48 pm\nপ্রিয়াঙ্কা সরকারের (Priyanka Sarkar) সিনেমায় রাজ চক্রবর্তী (Raj Chakrabarty)! যে পরিচালকের ছবি দিয়ে বাংলা ইন্ডাস্ট্রিতে অভিনয়ের শিকে ছিঁড়েছিলেন নায়িকা, এবার তাঁর সঙ্গেই কিনা স্ক্রিন স্পেস শেয়ার করতে চলেছেন। অতঃপর বেজায় উচ্ছ্বসিত টলিউড অভিনেত্রী।\nতা কোন ছবিতে প্রিয়াঙ্কা এবং রাজকে একসঙ্গে দেখা যাবে? শোনা যাচ্ছে, ছবির নাম ‘কলকাতা আর হ্যারি’। পরিচালনা করছেন রাজদীপ ঘোষ। সিনেমায় প্রিয়াঙ্কার বিপরীতে অভিনয় করবেন সোহম চক্রবর্তী। আর সেই ছবিতেই ক্যামিও রোলে দেখা যাবে পরিচালক রাজ চক্রবর্তীকে। ইতিমধ্যেই সেই খবর নিশ্চিত করেছেন রাজ খোদ। পাশাপাশি প্রসেনজিৎ চট্টোপাধ্যায়কেও একটি ক্যামিও চরিত্রে দেখা যাবে, বলে ফাঁস করেছেন নায়িকা।\nএর আগেও অবশ্য ‘চিরদিনই তুমি যে আমার’, ‘চ্যালেঞ্জ’, ‘হেমলক সোসাইটি’, ‘বোঝে না সে বোঝে না’, ‘উমা’, ‘চ্যাম্প’-এর মতো বেশকিছু সিনেমায় ক্যামিওর চরিত্রে অভিনয় করতে দেখা গিয়েছিল রাজকে। তবে এবার পরিচালক জানিয়ে দিয়েছেন যে, “এখন আর অভিনয় করতে ইচ্ছে করে না। যদিও ইন্ডাস্ট্রিতে ঢোকার গোড়ার দিকে ওটাই আমার প্যাশন ছিল। তবে এবার রাজি হতে হল রাজদীপ আর সোহমের জোড়াজুড়িতে। ওঁদের জন্যই ক্যামিওর চরিত্রে মুখ দেখাতে রাজি হলাম।”\nতা কীরকম চরিত্রে দেখা যাবে পরিচালককে? প্রিয়াঙ্কা সরকারের বসের ভূমিকায় অভিনয় করবেন রাজ। যে নায়িকাকে নিজের সিনেমায় ডিরেক্ট করেছেন, তাঁর সঙ্গে অভিনয় করে বেজায় খুশি পরিচালক রাজ নিজেও। পাশাপাশি ভ্রাতৃসম সোহমের সঙ্গে বহুদিন বাদে সেটে আড্ডাও তাঁর কাছে যে একটা পাওনা, সেকথাও জানিয়েছেন টলিউড পরিচালক।\nএপ্রসঙ্গে প্রিয়াঙ্কা জানালেন, “কত দিন বাদে রাজদার সঙ্গে দেখা করে ভাল লাগল। ওঁর ছবি দিয়েই অভিনয়ে আসা, কাজেই রাজদা আমার কাছে সবসময়েই স্পেশ্যাল। চিরদিনই তুমি যে আমার -এর অডিশন দেওয়ার কথা মনে পড়ে যাচ্ছিল। সিনেমা, ওটিটি প্ল্যাটফর্মের ভবিষ্যৎ অনেক কিছু নিয়েই আলোচনা হল। তবে খুদে যুবানই ছিল আমাদের আলোচনার মূলে।”\npriyanka sarkarRaj Chakrabarty\nWeb Title: Director raj chakrabarty to playacameo role in priyanka sarkars next\n২৯ লক্ষ টাকা প্রতারণার অভিযোগ, সানি লিওনের গ্রেফতারিতে স্থগিতাদেশ আদালতের


কোল্ড ইনজুরিতে খুলনার বোরো বীজতলা\nকোল্ড ইনজুরিতে আক্রান্ত হচ্ছে খুলনাঞ্চলের বোরো বীজতলা। শৈত্যপ্রবাহ, কুয়াশা এবং লবণাক্ততার কারণে বোরো বীজতলা ক্ষতিগ্রস্ত হচ্ছে। ফলে ব্যহত হতে পারে জেলার বোরো উৎপাদনের লক্ষ্যমাত্রা। তবে বীজতলা রক্ষায় ছাই ব্যহারের পরামর্শ দিয়েছেন কৃষিবিদরা। এ বছর জেলায় বোরো আবাদের লক্ষ্যমাত্রা ধরা হয়েছে ৫৮ হাজার ৫৮০ হেক্টর।\nএদিকে নড়াইল টোনা বেসরকারি আবহাওয়া অফিসের আবহাওয়াবিদ মো. পারভেজ আহমেদ পলাশ জানান, ১৬ জানুয়ারির পর থেকে আরো একটি শৈত্যপ্রবাহর সম্ভাবনা রয়েছে।\nজেলা কৃষি সম্প্রসারণ অধিদপ্তর সূত্রে জানা গেছে, খুলনা জেলায় এবার বোরো বীজতলার লক্ষ্যমাত্রা ধরা হয়েছে ২ হাজার ৭৩৫ হেক্টর। বোরো আবাদের লক্ষ্যমাত্রা ৫৮ হাজার ৫৮০ হেক্টর। ইতোমধ্যে বোরো রোপন হয়েছে ৭০ হেক্টর জমিতে এবং বীজতলা তৈরি হয়েছে ২ হাজার ৭৩৫ হেক্টর জমিতে। যার মধ্যে প্রায় ১০ শতাংশ বীজতলা কোল্ড ইনজুরিতে আক্রান্ত হয়েছে। ফলে কৃষকের উৎপাদন খরচ কিছুটা বৃদ্ধি পেতে পারে। এদিকে কোল্ড ইঞ্জুরির ক্ষতি প্রতিরোধে হিসেবে রবি (খরিপ-১) প্রণোদনা কর্মসূচির আওতায় ৪ হাজার ২৪৫ কৃষককে বীজ এবং সার দেওয়া হয়েছে বলে জানিয়েছে অধিদপ্তর।\nডুমুরিয়ার বাদুড়িয়া গ্রামের রবিউল ইসলাম, মঠবাড়িয়া গ্রামের সোহেল রানা, চাকুন্দিয়া গ্রামের রবিউল ইসলাম মোড়ল ও আব্দুস সবুর জানায়, এ বছর আমাদের ধানের পাতা মরে যাওয়ায় উচ্চ মূল্যে পাতা ক্রয় করে জমি চাষাবাদ করতে পারব কি না জানি না। উপজেলার বাইরে থেকে চড়া দামে পাতা ক্রয় করে রোপন করলেও তা নোনার কারণে মারা যাচ্ছে।\nডুমুরিয়া উপজেলা কৃষি অফিসার কৃষিবিদ মো. মোসাদ্দেক হোসেন জানান, ঠান্ডার কারণে এবং দেরীতে বীজতলা বপন করায় কিছুটা সমস্যা হয়েছে। তবে লবণাক্ততার কারণে কিছুটা সমস্যা হচ্ছে। আমরা প্রতিনিয়ত কোল্ড ইনজুরি প্রতিরোধে কৃষকের করণীয় বিষয়ে পরামর্শ দিচ্ছি। আমার বীজতলাকে শৈত্য প্রবাহের হাত থেকে রক্ষা করতে ছাই ব্যবহারের পরামর্শ দিয়েছি।\nখুলনা মেট্রোপলিটন (লবণচরা) কৃষি অফিসার কৃষিবিদ জেসমিন ফেরদৌস জানান, তীব্র শীত পড়লে কৃষক কিছুটা ক্ষতির মুখে পড়তে পারে। তখন বীজতলার ওপর সাদা পলিথিন ব্যবহার এবং দিনে ও রাতে বীজ তলার পানি পরিবর্তন করে সে সমস্যার সমাধান করে থাকে স্থানীয় কৃষকেরা। এসব বিষয়ে আমরা প্রতিনিয়ত পরামর্শ দিয়ে যাচ্ছি। খুলনা জেলায় বার্ষিক খাদ্য চাহিদা রয়েছে ৪ লাখ ২৭ হাজার ১৯১ মেট্রিক টন। ২০১৭-২০১৮ বছরে খাদ্য শস্য (চাল, গম) উৎপাদন হয়েছে ৫ লাখ ৩৭ হাজার ১৬৯ মেট্রিক টন। অর্থাৎ ২০১৭-২০১৮ বছরে খাদ্য উদ্বৃত্ত হয় ৬০ হাজার ৫০৯ মেট্রিক টন।\nখুলনা জেলা কৃষি সম্প্রসারণ অধিদপ্তরের উপ-পরিচালক কৃষিবিদ মো. আব্দুল লতিফ জানান, আমরা ২০১৭-২০১৮ বছরে লক্ষ্যমাত্রা ছাড়িয়ে বাম্পার ফলন অর্জন করতে সমর্থ্য হয়েছি। বড় ধরণের কোনো বিপর্যয় না হয়ে এবারও বাম্পার ফলন হবে। শীতের মধ্যেও কৃষকেরা ব্যস্ত সময় পার করছেন বোরো আবাদে। কিছু কিছু জায়গায় বীজতলা কোল্ড ইনজুরিতে আক্রান্ত হওয়ার খবর পাওয়া গেছে। যারা দেরিতে বীজ বুনেছে তাদের সমস্যাটা একটু বেশি। অতিরিক্ত ঠান্ডা ও কিছু জমিতে লোনার প্রভাবই বীজতলা নষ্ট হচ্ছে। বীজতলা রক্ষায় প্রতিদিন সকালে ঠান্ডা পানি বের করে দিয়ে নতুন পানি দেওয়া যেতে পারে।


মহানবীর (সা.) সময়ে বাংলাদেশে নির্মিত মসজিদ (ভিডিও)\nযুগান্তর ডেস্ক ০৯ জুলাই ২০১৮, ২০:৫৯ | অনলাইন সংস্করণ\nইসলাম ধর্মের প্রবর্তক মহানবী হজরত মুহাম্মদ (সা.) এর সময়ে লালমনিরহাট জেলায় মসজিদ নির্মাণ হয়েছিল বলে তথ্য রয়েছে। লালমনিরহাট জেলার পঞ্চগ্রাম ইউনিয়নের রামদাস গ্রামের 'মজেদের আড়া' নামক জঙ্গলে ১৯৮৭ সালে আবিষ্কৃত হয়েছিল প্রাচীন একটি মসজিদের ধ্বংসাবশেষ।\nইসলামিক লেখক মতিউর রহমান বসনীয়া রচিত 'রংপুরে দ্বিনী দাওয়াত' বইয়ে এ মসজিদ সম্পর্কে আলোচনা করা হয়েছে।\nমসজিদে চার কোণে অষ্টকোণবিশিষ্ট স্তম্ভ রয়েছে। মসজিদের ধ্বংসাবশেষ থেকে পাওয়া যায় গম্বুজ ও মিনারের চূড়া (রংপুর জেলার ইতিহাস, পৃ. ১৬৪)।\nবাংলাদেশে ঐতিহ্যবাহী মসজিদ নিয়ে মধ্যপ্রাচ্যের প্রভাবশালী গণমাধ্যম আল-জাজিরা সংবাদ প্রকাশ করে। আল-আজিজার প্রচারিত ভিডিওটি নিচে দেয়া হল।


লোকালয় ২৪ । সত্য ও ন্যায়ের পক্ষে আমরা অন্তঃকোন্দলেই ৩৯ প্রাণহানি, বিদ্রোহীর কাছে ধরাশায়ী ক্ষমতাসীনরা - লোকালয় ২৪\n১৫ অক্টোবর। দ্বিতীয় ধাপের ইউনিয়ন পরিষদ নির্বাচন তখনো জমে ওঠেনি। মনোনয়নপত্র দাখিল চলছিল মাত্র। ওই সময়ই মাগুরা সদর উপজেলার জগদল ইউপিতে প্রার্থী দেওয়া নিয়ে আওয়ামী লীগের অন্তঃকোন্দলে চারজনের প্রাণহানি ঘটে। ওই সহিংসতায় জগদল ইউপি চেয়ারম্যান রফিকুল ইসলামের দেওয়া বক্তব্যে কোন্দলের বিষয়টি ফুটে ওঠে। তিনি বলেছেন, দুই পক্ষই আওয়ামী লীগের রাজনীতির সঙ্গে জড়িত। আধিপত্য বিস্তার নিয়ে অনেক দিন ধরেই তাদের মধ্যে বিরোধ চলছিল। ইউপি নির্বাচনে প্রার্থী দেওয়া নিয়ে সে বিরোধ চূড়ান্ত রূপ নেয়। ১১ নভেম্বর দ্বিতীয় ধাপের ভোটের দিন ভোরে নরসিংদীর রায়পুরা উপজেলার প্রত্যন্ত চরাঞ্চল বাঁশগাড়ীতে আওয়ামী লীগের দুই পক্ষে সহিংসতায় গুলিবিদ্ধ হয়ে তিনজন মারা যান। সবচেয়ে বেশি মৃত্যু হয়েছে নরসিংদীতে। দ্বিতীয় ধাপের ইউপি নির্বাচন কেন্দ্র করে সহিংসতায় এ জেলায় নয়জন মারা যান। জানা গেছে, দুই পক্ষের সমর্থকদের মধ্যে বেশ কয়েক দিন ধরেই উত্তেজনা বিরাজ করছিল। ১০ নভেম্বর সন্ধ্যায় দুই পক্ষের মধ্যে পাল্টাপাল্টি ধাওয়া ও ককটেল বিস্ফোরণের ঘটনা ঘটে। সারা রাত থেমে থেমে চলে সংঘর্ষ। ভোররাতে দুই পক্ষে গোলাগুলির ঘটনা ঘটে। এ ছাড়া ৪ নভেম্বর সদর উপজেলার প্রত্যন্ত চরাঞ্চল আলোকবালী ইউনিয়নে আওয়ামী লীগের দুই পক্ষে সংঘর্ষে গুলিবিদ্ধ হয়ে তিনজন নিহত হন। রায়পুরার চরাঞ্চল পাড়াতলী ইউনিয়নে ২৮ অক্টোবর আওয়ামী লীগের দুই পক্ষে সংঘর্ষে গুলিবিদ্ধ হয়ে ঘটনাস্থলে দুজন নিহত ও পরে আরেকজন মারা যান। বিশ্লেষণে দেখা গেছে, নির্বাচনী সহিংসতায় নিহত নয়জনই আওয়ামী লীগের অন্তঃকোন্দল ও আধিপত্য বিস্তারের সংঘর্ষে প্রাণ হারিয়েছেন। আওয়ামী লীগের দীর্ঘদিনের অভ্যন্তরীণ দ্বন্দ্ব, যা নির্বাচন সামনে রেখে মীমাংসিত হওয়ার বদলে সংঘাতপূর্ণ হয়ে উঠেছিল। বিশ্লেষকদের মতে অভ্যন্তরীণ দ্বন্দ্ব, কেন্দ্রীয় নির্দেশ অমান্য করে আওয়ামী লীগের বিপুলসংখ্যক নেতার স্বতন্ত্র প্রার্থী হিসেবে চেয়ারম্যান পদে নির্বাচন করা, চরাঞ্চলের যোগাযোগব্যবস্থা খুব একটা ভালো না থাকায় পুলিশের কম নজরদারি, অবৈধ অস্ত্র সহজলভ্য হওয়ায় এমন সহিংসতা ঘটেছে। এ ছাড়া গত ১০ বছরে আধিপত্য বিস্তারের নামে নরসিংদীর চরাঞ্চলগুলোয় ২ শতাধিক মানুষ নিহত হয়েছেন বলে জানা গেছে। প্রথম ধাপের দুই দিনের ভোটে অর্থাৎ ২১ জুন ও ২০ সেপ্টেম্বরের নির্বাচনে প্রাণ হারিয়েছিলেন পাঁচজন। দ্বিতীয় ধাপের ভোট শুরুর আগেই মারা গেছেন ২৩ জন। আর ভোটের দিন ১১ নভেম্বর প্রাণ গেছে আরও সাতজনের। এ ছাড়া ভোটের দিন গভীর রাতে নির্বাচন-পরবর্তী সহিংসতায় ঢাকার ধামরাইয়ে দুজন নিহত হন। ১১ নভেম্বর রাতে রাজবাড়ী সদর উপজেলার বাণীবহ ইউনিয়ন পরিষদের সাবেক চেয়ারম্যান, ইউনিয়ন আওয়ামী লীগ সভাপতি আবদুল লতিফ মিয়াকে গুলি করে হত্যা করা হয়। যিনি এবারও নির্বাচন করতে চেয়েছিলেন। গাইবান্ধায় জয়ী এক ইউপি সদস্যকে গত রাতে পিটিয়ে হত্যা করা হয়েছে। সব মিলিয়ে দুই ধাপে নির্বাচনী সহিংসতায় মোট ৩৯ জনের প্রাণহানি ঘটেছে।\nদেশে এবার দ্বিতীয়বারের মতো ইউপি চেয়ারম্যান পদে দলীয় প্রতীকে নির্বাচন হচ্ছে। বিএনপি এ নির্বাচনে দলীয় প্রার্থী দেয়নি। জাতীয় পার্টিসহ কয়েকটি দলের অংশগ্রহণও অনেকটা নামমাত্র। মাঠে বড় দল হিসেবে আওয়ামী লীগ একাই। আওয়ামী লীগ মনোনীত এবং এ দলের বিদ্রোহী প্রার্থীর সমর্থকদের মধ্যেই মূলত সহিংসতা ঘটছে। এ ছাড়া সাধারণ সদস্য (মেম্বার) পদে দলীয় প্রতীক না থাকলেও এলাকায় আধিপত্য ধরে রাখার লড়াইয়ে রক্ত ঝরছে নিজ দলের। বিশ্লেষকদের মতে নির্বাচনী সহিংসতায় যে ৩৯ জনের প্রাণহানি হয়েছে তা মূলত আওয়ামী লীগের অন্তঃকোন্দলের কারণেই। এ ধাপের নির্বাচনে ৮৩৪ ইউপির মধ্যে আওয়ামী লীগের চেয়ারম্যান হয়েছেন ৪৮৬, স্বতন্ত্র ৩৩০, জাতীয় পার্টি ১০, ইসলামী আন্দোলন বাংলাদেশ ৪, জাতীয় পার্টি (জেপি) ১, বাংলাদেশ জাতীয় পার্টি ১, খেলাফত মজলিস ১ ও জাসদের ১ জন। ফলাফল বিশ্লেষণে দেখা গেছে, অনেক ইউপিতেই বিদ্রোহীদের কাছে ধরাশায়ী হয়েছেন আওয়ামী লীগের প্রার্থীরা।\nএ বিষয়ে সাবেক নির্বাচন কমিশনার ব্রিগেডিয়ার জেনারেল (অব.) ড. এম. সাখাওয়াত হোসেন বলেছেন, ‘ইউনিয়ন পরিষদ নির্বাচন কেন্দ্র করে যে সহিংসতাগুলো ঘটছে তার দায় নির্বাচন কমিশনের।’ সংঘর্ষের সঙ্গে হালুয়া-রুটির সম্পর্ক আছে মন্তব্য করে তিনি বলেন, ‘সার্বিক বিবেচনায় দেখা যাচ্ছে নির্বাচনে এখন হালুয়া-রুটির বিষয় আছে। এটা একটা বড় ফ্যাক্টর। এখন ইউনিয়ন পরিষদের চেয়ারম্যান হওয়া মানে সে অনেক ক্ষমতাবান।’ নির্বাচন বিশ্লেষক ও স্থানীয় সরকার বিভাগের সাবেক সচিব আবু আলম মো. শহীদ খান বলেছেন, ‘নির্বাচনে আগেও প্রাণহানি হয়েছে। তবে নিজ দলের মধ্যে হয়নি। এখন যত প্রাণহানি হয়েছে তার অর্ধেকের বেশি শাসক দলের নিজেদের মধ্যে। অন্য দল তো নেই। শাসক দলের নেতা-কর্মীরাই এখন বিভক্ত।’\nপ্রাণ গেল ৩৯ জনের : ২১ জুন প্রথম ধাপের ২০৪ ইউপি ভোটের দিন বরিশালের গৌরনদী উপজেলায় সহিংসতায় দুজন নিহত হন। ভোলার চরফ্যাশন উপজেলার হাজারীগঞ্জ ইউনিয়ন পরিষদ নির্বাচন কেন্দ্র করে সহিংসতায় গুলিবিদ্ধ হয়ে একজন নিহত হন। এ ছাড়া ২০ সেপ্টেম্বরের প্রথম ধাপের বাকি ১৬০ ইউপি নির্বাচনের দিন কক্সবাজারের মহেশখালী ও কুতুবদিয়া উপজেলায় প্রতিদ্বন্দ্বী প্রার্থীর সমর্থকদের গোলাগুলি ও সংঘাতে দুজন নিহত হন। এ ছাড়া দ্বিতীয় ধাপের নির্বাচনের দিন ১১ নভেম্বর নরসিংদীর রায়পুরায় দুই প্রার্থীর সমর্থকদের সংঘর্ষে তিনজন প্রাণ হারান। কুমিল্লার মেঘনা উপজেলার দুটি ইউনিয়নে আলাদা সংঘর্ষে মারা গেছেন দুজন। কক্সবাজার সদর উপজেলার খুরুশকুল ইউনিয়নে দুই সদস্য প্রার্থীর সমর্থকের সংঘর্ষে একজন নিহত হয়েছেন। চট্টগ্রামের ফটিকছড়িতে নিহত হয়েছেন একজন। এ ছাড়া ভোটের দিন ১১ নভেম্বর গভীর রাতে ঢাকার ধামরাইয়ে নিহত হয়েছেন দুজন। একই দিন রাতে রাজবাড়ী সদরে একজন সাবেক চেয়ারম্যান গুলিতে নিহত হয়েছেন। এর আগে নরসিংদীতে দুবারে ছয়জন, মাগুরায় চারজন, মেহেরপুরে দুজন, রাঙামাটির কাপ্তাইয়ে দুই দফায় দুজন এবং কক্সবাজার, সিলেট, নারায়ণগঞ্জের রূপগঞ্জ, মৌলভীবাজার, পটুয়াখালী, ফরিদপুর ও গাইবান্ধায় একজন করে নিহত হয়েছেন। এদিকে বেসরকারি সংস্থা আইন ও সালিশ কেন্দ্রের (আসক) তথ্যমতে এ বছরের জানুয়ারি থেকে ১০ নভেম্বর পর্যন্ত দেশের বিভিন্ন এলাকায় অনুষ্ঠিত ইউপি, উপজেলা, পৌরসভা ও সিটি করপোরেশন নির্বাচনে ৪৬৯টি সহিংসতা ঘটেছে। এতে আহত হয়েছেন ৬ হাজার ৪৮ জন এবং নিহত হয়েছেন ৮৫ জন। নিহতের মধ্যে আওয়ামী লীগের ৪১, বিএনপির ২, সাধারণ মানুষ ২২, পুলিশের গুলিতে ১৫ এবং একজন সাংবাদিক রয়েছেন।\nবিদ্রোহীর কাছে ধরাশায়ী আওয়ামী লীগ : নওগাঁ সদর উপজেলার ১২ ইউনিয়নের মধ্যে ৬টিতে আওয়ামী লীগের প্রার্থীরা হেরেছেন। তারা হেরেছেন দলের বিদ্রোহী ও স্বতন্ত্র প্রার্থীদের কাছে। অথচ ২০১৬ সালে ইউপি নির্বাচনে সদর উপজেলার ১২ ইউনিয়নের মধ্যে ১১টিতেই আওয়ামী লীগের প্রার্থীরা জয় পেয়েছিলেন। খুলনায় দ্বিতীয় ধাপের ইউপি নির্বাচনে নৌকা প্রতীকের প্রার্থীদের ভরাডুবি হয়েছে। জেলার চার উপজেলার ২৫ ইউপির মধ্যে ১০টিতে আওয়ামী লীগ মনোনীত প্রার্থী এবং ১৫টিতে স্বতন্ত্র প্রার্থীরা বিজয়ী হয়েছেন। বৃহস্পতিবার সকাল ৮টা থেকে বিকাল ৪টা পর্যন্ত ভোট গ্রহণ হয়। নৌকার প্রার্থীদের বাইরে স্বতন্ত্র হিসেবে যে ১৫ জন বিজয়ী হয়েছেন তার মধ্যে আওয়ামী লীগের বিদ্রোহী ১০ এবং পাঁচজন বিএনপির রাজনীতির সঙ্গে সম্পৃক্ত। গাইবান্ধা সদর উপজেলার ১৩ ইউপি নির্বাচনে মাত্র ৩টিতে আওয়ামী লীগের মনোনীত প্রার্থীরা বিজয়ী হয়েছেন। বাকি ১০টিতে স্বতন্ত্র ৬জন ও আওয়ামী লীগের চারজন বিদ্রোহী নির্বাচিত হয়েছেন। পঞ্চগড়ের তেঁতুলিয়া উপজেলার সাত ইউপির মধ্যে মাত্র দুটিতে আওয়ামী লীগ মনোনীত প্রার্থীরা বিজয়ী হয়েছেন। বাকি পাঁচ ইউপিতেই আওয়ামী লীগের বিদ্রোহী ও স্বতন্ত্র প্রার্থীরা চেয়ারম্যান নির্বাচিত হয়েছেন। মাদারীপুরের কালকিনি ও ডাসার উপজেলার ১৩ ইউপির মাত্র চারটিতে আওয়ামী লীগ প্রার্থীরা জয় পেয়েছেন। বাকি নয়টির মধ্যে আটটিতে আওয়ামী লীগের বিদ্রোহী ও একটিতে স্বতন্ত্র প্রার্থী জিতেছেন।


ড. ইকবাল শাহীন চবি দর্শন বিভাগের নতুন চেয়ারম্যান\nচট্টগ্রাম বিশ্ববিদ্যালয়ের দর্শন বিভাগের নতুন চেয়ারম্যান হলেন প্রফেসর ড. ইকবাল শাহীন খান। তিনি ১৮ মে থেকে তিন বছরের জন্য চেয়ারম্যানের দায়িত্ব নিলেন। দায়িত্ব হস্তান্তর উপলক্ষে একটি অনাড়ম্বর অনুষ্ঠান গত ১৭ মে বেলা সাড়ে ১২ টায় বিভাগের চেয়ারম্যান কার্যালয়ে অনুষ্ঠিত হয়।\nবিভাগের সদ্য বিদায়ী চেয়ারম্যান প্রফেসর ড.এন.এইচ.এম আবু বকরের সভাপতিত্বে এবং সহকারী অধ্যাপক মাছুম আহমেদের সঞ্চালনায় অনুষ্ঠিত এ হস্তান্তর অনুষ্ঠানে বক্তব্য রাখেন বিভাগের জ্যেষ্ঠ প্রফেসর ড. মোজাফফর আহমদ চৌধুরী, প্রফেসর ড.এম শফিকুল আলম, প্রফেসর ড. নূসরত জাহান কাজল, প্রফেসর ড. আব্দুল মান্নান, প্রফেসর ড.এফ,এম,এনায়েত হোসেন, সহযোগী অধ্যাপক মোহাম্মদ মোজামেল হক, ড. আকিকুল হক, মো: কোরবান আলী, সহকারী অধ্যাপক শিরিন আকতার ও জওশন আরা জলি।\nঅনুষ্ঠানে শিক্ষকবৃন্দ বিদায়ী চেয়ারম্যানের নানা উদ্যোগ বিশেষ করে শিক্ষা ও গবেষণায় বিভাগে তাঁর অবদানের কথা উল্লেখ করেন। তাঁরা নতুন চেয়ারম্যানের উত্তরোত্তর সমৃদ্ধি কামনা করে অভিনন্দন জানান।\nঅনুষ্ঠানে বিদায়ী চেয়ারম্যান তাঁর চেয়ারম্যান থাকাকালীন বিভাগের সহকর্মীদের সহযোগিতার কথা উল্লেখ করে কৃতজ্ঞতা জানান। তিনি ফুলেল শুভেচ্ছাসহ নতুন চেয়ারম্যানের নিকট দায়িত্ব হস্তান্তর করেন। পরে নবগত চেয়ারম্যান প্রফেসর ড. ইকবাল শাহীন খান তাঁর অনুভূতি ব্যক্ত করেন। উল্লেখ্য, ড. ইকবাল শাহীন খান ১৯৬৯ সালে নেত্রকোনায় জন্মগ্রহণ করেন। তিনি ১৯৮৯ সালে চট্টগ্রাম বিশ্ববিদ্যালয়ের দর্শন বিভাগ থেকে কৃতিত্বের সঙ্গে এম এ পাশ করেন। তিনি ২০০২ সালে ফিনল্যান্ড থেকে এম.ফিল এবং চবি দর্শন বিভাগ থেকে পিএইচ.ডি অর্জন করেন। প্রফেসর ইকবাল শাহীন খান ১৯৯৭ সালে চবি দর্শন বিভাগে প্রভাষক হিসেবে যোগদেন। তিনি ২০১১ সালে প্রফেসর পদে উন্নীত হব।\nব্যক্তিগত জীবনে ড. ইকবাল দুই সন্তানের জনক। প্রেস বিজ্ঞপ্তি


১০. উপসংহার – Bangla Library\nলাইব্রেরি » অনুবাদ সাহিত্য » বার্ট্রান্ড রাসেল রচনা সমগ্র » ধর্ম ও বিজ্ঞান » ১০. উপসংহার\nগত চার শতক ধরে ধর্মতত্ত্ব এবং বিজ্ঞানবিদদের মধ্যে অধিকতর উল্লেখযোগ্য সংঘাত-সমূহের উৎস সংক্ষিপ্ত রূপরেখায় পূর্ববর্তী অধ্যায়সমূহে আলোচনা করেছি। এবং আমরা বর্তমান ধর্মতত্ত্বের উপর বর্তমান বিজ্ঞানের প্রভাবও মূল্যায়নের চেষ্টা করেছি। আমরা দেখেছি যে, কোপার্নিকাসের সময় থেকে যখনই বিজ্ঞান ও ধর্মতত্ত্বের মধ্যে কোনো বিষয়ে মতানৈক্য ঘটেছে, সেক্ষেত্রে বিজ্ঞানই জয়ী হয়েছে। আমরা এটাও দেখেছি যে, ডাকিনীবিদ্যা এবং ভেষজবিদ্যার মতো বাস্তব বিষয় যেখানে যুক্ত ছিল, সেখানেও বিজ্ঞান দুঃখকষ্টের হ্রাসপ্রাপ্তির পক্ষে দাঁড়িয়েছে। আর ধর্মতত্ত্ব প্রাকৃতিক আদিমতাকে উৎসাহিত করেছে। ধর্মতত্ত্বের বিপরীতে বৈজ্ঞানিক দৃষ্টিভঙ্গি এ পর্যন্ত সংশয়াতীত ভাবে মানুষের সুখের ব্যবস্থাই করেছে।\nবিষয়টা এখন পুরোপুরি একটা নতুন পর্যায়ে প্রবেশ করছে। এটা করছে প্রধানত দুটো কারণে। প্রথমত, মানসিকতার বৈজ্ঞানিক মেজাজের চেয়ে, প্রয়োগের ক্ষেত্রে বৈজ্ঞানিক প্রক্রিয়া অধিকতর গুরুত্ব পাচ্ছে। দ্বিতীয়ত, নতুনতর ধর্মসমূহ খ্রিস্টধর্মের স্থলাভিষিক্ত হচ্ছে এবং যে সব ভুলের জন্য খ্রিস্টধর্ম অনুতাপ করেছে, সেসব ভুলগুলোই এসব ধর্ম পুনরাবৃত্তি করছে।\nমনের বৈজ্ঞানিক মেজাজ সতর্ক, সন্ধিগ্ধ এবং আংশিক। এটা এমন কল্পনা করে না যে, এটা সমগ্র সত্যকেই জানে অথবা এর সর্বোত্তম জ্ঞানটা সম্পূর্ণ সত্য। এই বৈজ্ঞানিক মেজাজ এটা জানে যে, প্রতিটি মতবাদেরই, আগে কিংবা পরে, সংশোধনের প্রয়োজন হয়। এমন সংশোধনের জন্য অনুসন্ধানের এবং আলোচনার স্বাধীনতা দরকার। কিন্তু তত্ত্বীয় বিজ্ঞান থেকেই একটা বৈজ্ঞানিক প্রক্রিয়া বিকশিত হয়েছে। এবং বৈজ্ঞানিক প্রক্রিয়ার এ-ধরনের কোনো তত্ত্বগত সন্ধিগ্ধতা নেই। বর্তমান শতকে পদার্থবিদ্যা আপেক্ষিকতা এবং কোয়ান্টাম তত্ত্বের সাহায্যে বৈপ্লবিক হয়ে উঠেছে। কিন্তু পূর্বতন পদার্থবিদ্যাভিত্তিক সমুদয় আবিষ্কার আজও সন্তোষজনক অবস্থায় রয়েছে। বিদ্যুৎকেন্দ্র, সম্প্রচার এবং বৈদ্যুতিক আলো, এসব অন্তর্ভুক্ত করে শিল্পে এবং দৈনন্দিন জীবনে বিদ্যুতের ব্যবহার ক্লার্ক ম্যাক্সওয়েলের কাজের উপর ভিত্তি করে ষাট বছর আগেই প্রকাশিত হয়েছে। এবং এসব আবিষ্কারের কোনোটিই অকার্যকরী হয়নি। এর কারণ এখন আমরা জানি যে, অনেক ক্ষেত্রে ক্লার্ক ম্যাক্সওয়েলের মতামত অপর্যাপ্ত ছিল। এভাবে প্রয়োগকুশলী বিশেষজ্ঞগণ যাঁরা বৈজ্ঞানিক কৌশল প্রয়োগ করেন এবং আরও বিশদে সরকার ও বৃহৎ ফার্মগুলো, যারা প্রয়োগকুশলী বিশেষজ্ঞদের নিয়োগ করে, এতে এসব বিশেষজ্ঞরা বিজ্ঞানবিদদের থেকে পুরোপুরি পৃথক মেজাজ অধিগত করেন। এই মেজাজটি সীমাহীন দক্ষতার ধারণা, স্পর্ধিত নিশ্চয়তা এবং মানসিক বস্তুর কৌশলী হস্তচালনার আনন্দের যোগফলে তৈরি করা। এটি কার্যত বৈজ্ঞানিক মেজাজের বিপরীত কিন্তু এটা অনস্বীকার্য যে, বিজ্ঞান এটার বিকাশে সহায়তা করেছে।\nবৈজ্ঞানিক প্রয়োগের প্রত্যক্ষ ফলাফলও কোনো ক্রমেই পুরোপুরি কল্যাণদায়ী হয়নি। একাধারে এরা যুদ্ধাস্ত্রের ধ্বংসকারিতা বাড়িয়েছে, এবং শান্তিপূর্ণ শিল্পে জনসংখ্যার একাংশকে যুদ্ধ ও গোলাবারুদ তৈরির জন্য ব্যবহার করেছে। পক্ষান্তরে, শ্রমের উৎপাদনশীলতা বাড়িয়ে তারা পুরানো আর্থিক ব্যবস্থা তৈরি করেছে, যে-ব্যবস্থা নির্ভর করত দুম্পাপ্যতা, কাজ করার প্রবল অসুবিধা এবং নতুন মতবাদের প্রবল প্রভাবে তারা প্রাচীন সভ্যতা বাতিল করেছে, চীনকে বিশৃঙ্খলার মধ্যে এবং পাশ্চাত্য মডেলের নিষ্ঠুর সাম্রাজ্যবাদের খপ্পরে জাপানকে ঠেলে দিয়েছে। রাশিয়াকে একটা নতুন আর্থিক ব্যবস্থা গড়ার প্রবল প্রচেষ্টার মধ্যে এবং জার্মানিকে পুরাতন আর্থিক ব্যবস্থা বজায় রাখতে বেপরোয়া প্রচেষ্টার মধ্যে ঠেলে দিয়েছে। আমাদের সময়ের এইসব অকল্যাণের আংশিক কারণ বৈজ্ঞানিক প্রয়োগ, সুতরাং পরিশেষে বিজ্ঞান।\nবিজ্ঞান ও খ্রিস্টীয় ধর্মতত্ত্বের সংঘাত, মাঝে মাঝে এখানে-ওখানে খণ্ডযুদ্ধ সত্ত্বেও এখন প্রায় পরিসমাপ্তির দিকে। আমি মনে করি, বেশিরভাগ খ্রিস্টানরা এটা স্বীকার করবেন যে, তাদের ধর্ম এ-কাজে উৎকৃষ্টতর। আদিম যুগ থেকে উত্তরাধিকার সূত্রে প্রাপ্ত বস্তুসত্তাহীনতা থেকে খ্রিস্টধর্মকে বিশুদ্ধ করা হয়েছে এবং ধর্মীয় কারণে নিগ্রহ করার ইচ্ছা থেকেও মুক্ত করা হয়েছে। অধিকতর উদার খ্রিস্টানদের মধ্যে একটা নৈতিক মতবাদ রয়েছে যেটা মূল্যবান। এই মতবাদের কথা, আমাদের প্রতিবেশীকে আমাদের ভালোবাসা উচিত, এই সংক্রান্ত খ্রিস্টের শিক্ষা, এটাকে আর ‘আত্মা’ বলে মনে না করলেও, প্রতিটি ব্যক্তির মধ্যে এমন কিছু আছে যা শ্রদ্ধার উপযুক্ত, এই বিশ্বাস। গির্জাসমূহে ক্রমবর্ধমান এই বিশ্বাস যে, খ্রিস্টানদের উচিত যুদ্ধের বিরোধিতা করা।\nকিন্তু পুরাতন ধর্ম যখন এভাবে বিশুদ্ধিকৃত হলো এবং অনেকভাবে কল্যাণকর হয়ে উঠল, তখন বলিষ্ঠ যৌবনের শক্তিসহ ধর্মীয় কারণে নির্যাতনের উদ্দীপনা নিয়ে নতুন ধর্মসমূহের আবির্ভাব ঘটল। গ্যালিলিওর সময়ের ধর্ম-আদালতের বিজ্ঞান বিরোধিতার বৈশিষ্ট্যকে কার্যকরী করে তুলতে চাইছে এইসব নতুন ধর্ম। জার্মানিতে যদি আপনি বলেন যে, খ্রিষ্ট একজন ইহুদি ছিলেন কিংবা রাশিয়াতে থেকে যদি বলেন যে, পরমাণু তার বস্তুময়তা হারিয়ে কেবল ঘটনার ক্রম হয়ে দাঁড়িয়েছে, তাহলে আপনাকে ভয়ংকর শাস্তি পেতে হবে। সম্ভবত, আইনি শাস্তির চেয়ে আর্থিক শাস্তি। কিন্তু এক্ষেত্রে কোনো শাস্তিটাই মৃদুতর হবে না। জার্মানিতে এবং রাশিয়ায় বুদ্ধিজীবীদের উপর নিগ্রহ গত আড়াইশো বছরে গির্জাসমূহের দ্বারা সংঘটিত যে কোনো নির্যাতনের প্রচণ্ডতাকে অতিক্রম করে গেছে।\nবর্তমান সময়ে বিজ্ঞান যা নির্যাতনের অত্যন্ত প্রত্যক্ষ আঘাত বহন করে সেটি হলো অর্থনীতি। ইংল্যান্ড বর্তমানে, যেমনটা সব সময়ে, একটি ব্যতিক্রমী সহনশীল দেশ। সেখানেও একজন মানুষ, অর্থনীতি সম্পর্কে যার মতবাদ সরকারের পক্ষে আপত্তিকর, তিনিও সমুদয় শাস্তি এড়াতে পারেন, যদি তিনি কেবল নিজের মধ্যেই এই মতবাদ সীমিত রাখেন কিংবা কোনো পুস্তকে সেটা ব্যক্ত করেন। কিন্তু সেই ইংল্যান্ডেও, কেউ যদি তাঁর বক্তব্যে কিংবা সস্তা প্রচারপত্রে কম্যুনিস্ট মতবাদ ব্যক্ত করেন তাহলে সেই মানুষটিকে তার জীবিকা হারাতে এবং মাঝে মাঝে কারাগারে থাকতে হবে। একটা সাম্প্রতিক আইনে, যদিও এ পর্যন্ত আইনটির পরিপূর্ণ ব্যবহার ঘটেনি, বলা হয়েছে, সরকার যে-লেখাকে রাজদ্রোহসূচক বলে মনে করে এমন লেখার লেখককেই শুধু নন, যার অধিকারে এসব লেখা থাকবে, তিনিও শাস্তিযোগ্য হবেন এই কারণে যে, তিনি এসব লেখা সম্রাটের প্রতি আনুগত্যের ভিত্তিকে দুর্বল করার জন্য ব্যবহারের চিন্তা করতে পারেন।\nজার্মানি এবং রাশিয়ায় ধর্মান্ধতার প্রশস্ত সুযোগ রয়েছে এবং ধর্মান্ধহীনতার জন্য শাস্তি ভিন্নতর প্রচণ্ড ধরনের। ওইসব দেশে সরকার নিযুক্ত অন্ধ মতবাদ অনুযায়ী একটি কর্তৃত্ব থাকে এবং যারা খোলাখুলি ভিন্নমত পোষণ করে, তারা তাদের জীবন রক্ষা . করতে পারলেও কনসেনট্রেশন ক্যাম্পে বাধ্যতামূলক শ্রমদানে বাধ্য হয়। এটা সত্য যে, এক দেশে যেটা ধর্মদ্বেষিতা, অন্য দেশে সেটা ধর্মান্ধতা। একজন মানুষ যিনি যে কোনো একটা দেশে নির্যাতিত, তিনি যদি অন্য দেশটাতে চলে যেতে পারেন, তাহলে তিনি বীর বলে সমাদৃত হন। যাই হোক, এরা ধর্ম-আদালতের মতবাদ সংরক্ষণের ব্যাপারে সমগোত্রীয়। সত্য বিকশিত করার পথ সত্য কি, সেটা চিরকালের জন্য বর্ণনা করা এবং যারা এই সত্যে অসম্মতি জানাবে তাদের শাস্তি প্রদান করা। বিজ্ঞান এবং গির্জাসমূহের মধ্যে সংঘাত এই মতবাদের মিথ্যাত্ব প্রমাণ করেছে। আমরা সবাই এখন সুনিশ্চিত যে, গ্যালিলিওর নির্যাতনকারীরা সমুদয় সত্য জানতেন না, কিন্তু আমাদের কেউ কেউ হিটলার অথবা স্ট্যালিন সম্পর্কে কম সুনিশ্চিত বলে মনে হয়।\nএটা দুর্ভাগ্যজনক যে, অসহনশীলতাকে প্রশ্রয় দেবার সুযোগ দুটো বিরুদ্ধ দিক থেকেই উঠে এসেছে। এমন কোনো দেশ যদি থাকত যেখানে বিজ্ঞানবিদগণ খ্রিস্টানদের নিগ্রহ করতে পারতেন, সম্ভবত গ্যালিলিওর বন্ধুরা ‘সমুদয়’ অসহনশীলতার বিরুদ্ধে প্রতিবাদ করতেন না, প্রতিবাদ করতেন কেবলমাত্র বিরুদ্ধ দলের অসহনশীলতার বিরুদ্ধে। এমন হলে গ্যালিলিওর বন্ধুরা তাঁর মতবাদকে একটা অন্ধবিশ্বাসের অনুশাসনে গৌরবান্বিত করতেন। আইনস্টাইন, যিনি দেখিয়েছিলেন যে, গ্যালিলিও এবং ধর্ম-আদালত উভয়ই ভ্রান্ত ছিল, তিনি তো উভয় পক্ষ কর্তৃক নির্বাসিত হতে পারতেন এবং কোথাও আশ্রয় খুঁজে পেতে ব্যর্থ হতেন।\nএটা নিবেদন করা যেতে পারে যে, আমাদের সময়ে অতীত থেকে ভিন্নতর নির্যাতনের স্বরূপ হলো রাজনৈতিক এবং আর্থিক, কিন্তু ধর্মতাত্ত্বিক নয়। কিন্তু এ ধরনের যুক্তি অনৈতিহাসিক। অসংযমী মতবাদের উপর লুথারের আক্রমণের ফলে পোপের বিশাল আর্থিক ক্ষয়ক্ষতি হয়েছে। অষ্টম হেনরীর বিদ্রোহে পোপকে প্রভূত রাজস্ব হারাতে হয়েছে যা তিনি তৃতীয় হেনরীর সময় থেকে ভোগ করে আসছিলেন। স্কটের মেরি কুইন অথবা দ্বিতীয় ফিলিপের দ্বারা এলিজাবেথকে ক্ষমতাচ্যুত করতে চাওয়াতে তিনি রোমান ক্যাথলিকদের উপর নির্যাতন চালিয়েছিলেন। মানুষের মন থেকে গির্জার আধিপত্যকে দুর্বল করেছে বিজ্ঞান। এবং পরিণামে অনেক দেশে গির্জার সম্পত্তিকে বাজেয়াপ্ত করার দিকে ঘটনাকে পরিচালিত করেছে। আর্থিক এবং রাজনৈতিক অভিপ্রায়ই নির্যাতনের আংশিক কারণ, সম্ভবত প্রধান কারণ।\nযাই হোক, মতামতের নির্যাতনের বিরুদ্ধে যুক্তি, নির্যাতনের যে-কোনো কারণের উপর নির্ভর করে না। যুক্তিটা হলো আমরা কেউ-ই সমুদয় সত্য জানি না, নতুন সত্যের আবিষ্কার মুক্ত আলোচনা দ্বারা উন্নীত, এবং দমনে সত্য জানা খুবই কষ্টসাধ্য। পরিণামে সত্যের আবিষ্কারে মানবিক কল্যাণ বর্ধিত হয় এবং ভ্রমাত্মক কাজে এটা বাধাপ্রাপ্ত হয়। নতুন সত্য স্বার্থান্বেষীদের পক্ষে প্রায়ই অসুবিধাজনক। শুক্রবারে উপবাস প্রয়োজনীয় নয়, প্রোটেস্টান্টদের এই মতবাদ প্রবলভাবে প্রতিহত হয়েছিল এলিজাবেথীয় মাছ-ভক্ষকদের দ্বারা। কিন্তু বৃহত্তর সম্প্রদায়ের স্বার্থে নতুন সত্য স্বাধীনভাবে প্রচারিত হবে। একটা নতুন মতবাদ সত্য কিনা সেটা তো প্রথমে জানা যায় না। নতুন সত্যের স্বাধীনতার মধ্যে অন্তর্ভুক্ত হতে হবে ভুলের স্বাধীনতাকেও। এইসব মতবাদ যেগুলো বহুল প্রচলিত, সেগুলো এখন জার্মানি এবং রাশিয়ায় গর্হিত এবং অন্যত্র যথেষ্ট পরিণামে স্বীকৃত নয়।\n১৬৬০ সাল থেকে যে-কোনো সময়ের চেয়ে আমাদের সময়ে বৌদ্ধিক স্বাধীনতার প্রতি হুমকিটা ব্যাপকতর। কিন্তু এটা এখন খ্রিস্টীয় গির্জা থেকে আসছে না। এটা সরকারের তরফে আসছে, যে-সরকার নৈরাজ্য এবং বিশৃঙ্খলার আধুনিক বিপদের কারণে যাবতীয় বিরোধিতা থেকে সুরক্ষিত গির্জার কর্তৃপক্ষের চরিত্র উত্তরাধিকারী হিসাবে পেয়েছে। বিজ্ঞানবিদ এবং যারা বৈজ্ঞানিক জ্ঞানকে মূল্য দেন, তাঁদের সকলের এটা একটি স্বচ্ছ কর্তব্য, এই নতুন ধরনের নির্যাতনের বিরুদ্ধে প্রতিবাদ করা। পুরাতন ব্যবস্থার পতনে নিজেদেরকে সন্তোষজনকভাবে অভিনন্দিত করার চেয়েও এটা বেশি গুরুত্বপূর্ণ। এবং এই কর্তব্যের পরিমাণ কমে যায় না এমন কোনো নতুন মতবাদের প্রতি আনুগত্যে, যে-মতবাদের সমর্থনে নির্যাতন যুক্ত হয়ে পড়ে। সাম্যবাদের প্রতি কোনো অভিরুচি আমাদের অনিচ্ছুক করবে না রাশিয়ায় কোনো অসংযমকে চিনতে। অথবা এটা বুঝতেও অনিচ্ছুক করবে না যে, একটা শাসনব্যবস্থা যা তার গোঁড়ামির কোনো সমালোচনাকে অনুমতি দেয় না, আখেরে এই ব্যবস্থা নতুন জ্ঞানের আবিষ্কারের পথে বাধা হয়ে দাঁড়ায়। বিপরীতক্রমে, সাম্যবাদ অথবা সমাজতন্ত্রের প্রতি বিরাগ আমাদের চিন্তায় এই মতবাদ দমনে জার্মানিতে সংঘটিত বর্বরতাকে ক্ষমার যোগ্য করে তুলবে না। যে-সব দেশে বিজ্ঞানবিদরা তাদের কাঙ্ক্ষিত বৌদ্ধিক স্বাধীনতা জয় করে নিতে পেরেছেন, পক্ষপাতিত্বহীন প্রতিবাদ সহ তাদের দেখানো উচিত যে, যে-কোনো স্থানে সে-স্থানের মতবাদের জন্য এই স্বাধীনতা দমিত হলেও, তারা এ-ধরনের স্বাধীনতা খর্ব করার চেষ্টাকে অপছন্দ করছেন।\nযাদের কাছে ব্যক্তিগতভাবে এই বৌদ্ধিক স্বাধীনতা গুরুত্বপূর্ণ তাঁরা জন সম্প্রদায়ের মধ্যে সংখ্যালঘিষ্ঠ হতে পারেন, কিন্তু এঁদের মধ্যেই ভবিষ্যতের পক্ষে গুরুত্বপূর্ণ মানুষেরা আছেন। মানবেতিহাসে আমরা কোপার্নিকাস, গ্যালিলিও এবং ডারউইনের গুরুত্ব দেখেছি। এবং এটা ধরে নেওয়া ঠিক নয় যে, ভবিষ্যৎ এ-ধরনের ব্যক্তিত্বের আবির্ভাব ঘটাবে না। তারা যদি তাদের কার্যসাধনে বাধাপ্রাপ্ত হন এবং তাঁদের প্রাপ্য গুরুত্ব না পান তাহলে মানবজাতি বন্ধ্যা হয়ে যাবে এবং নতুন অন্ধকার যুগ পরম্পরাক্রমে শুরু হবে, যেমন উজ্জ্বল প্রাচীন যুগের পরম্পরায় পূর্বতন অন্ধকার যুগ শুরু হয়েছিল। নতুন সত্য প্রায়শই অস্বস্তিদায়ক, বিশেষত ক্ষমতাবানদের কাছে। তা সত্ত্বেও, নিষ্ঠুরতা এবং ধর্মান্ধতার দীর্ঘ নিদর্শনের মধ্যেও, এটাই আমাদের বুদ্ধিশীল কিন্তু দূরন্ত প্রজাতির সর্বোত্তম গুরুত্বপূর্ণ প্রাপ্তি।\n« ০৯. বিজ্ঞান ও নৈতিকতা


এবার বাংলাদেশের কাউকে ওমরার ভিসা দেবে না সৌদি আরব ! - Sylhet Report | সিলেট রিপোর্ট\nHome » আর্ন্তজাতিক » এবার বাংলাদেশের কাউকে ওমরার ভিসা দেবে না সৌদি আরব !\nসিলেট রিপোর্ট: ৫০ প্রতিষ্ঠানের ভুলের খেশারত দিতে হচ্ছে গোটা বাংলাদেশের ধর্মপ্রাণ মুসলমানদের। এবার বাংলাদেশের কাউকে ওমরা ভিসা দেবে না সৌদি আরব। ফলে প্রতিবছর রমজানে প্রায় ৫০ হাজার বাংলাদেশি ওমরা ও এতেকাফ করলেও এবার সেই সৌভাগ্য হবে না। অবশ্য ধর্ম প্রতিমন্ত্রী গত সোমবার সংবাদ সম্মেলন করে বলেছেন, রমজানের আগে ওমরা ভিসা চালুর ব্যাপারে সৌদির সাথে কথা বলবেন। তাঁর এই আশ্বাসে ভরসা রাখতে পারছেন না হজ এজেন্সির নেতারা।\nসূত্র জানিয়েছে, প্রত্যেক বছরই রমজানে ওমরা ও পবিত্র মক্কা মদীনায় ইতিকাফ পালনার্থে সারাবিশ্ব থেকে মুসলিমরা সৌদি আরবে জড়ো হন। সরাবছর ব্যবসা-বাণিজ্য ও পেশা নিয়ে ব্যস্ত অবস্থাসম্পন্ন বাংলাদেশিরাও রমজানের সময়টাকে ইবাদতে কাটাতে মক্কা-মদীনায় হাজির হন। ১১ মাসের কমতিকে তারা এক মাসে পূরণ করা চেষ্টা করেন। কিন্তু তাদের আর এবার ওমরা ও মক্কা-মদীনায় ইতিকাফ করার সৌভাগ্য হবে না। কয়েকটি এজেন্সির লোভের কারণে গোটা বাংলাদেশিদের মাশুল গুণতে হচ্ছে।\nগোটা জাতিকে কলঙ্কিত ও বঞ্চিত করার জন্যে ৫০ প্রতিষ্ঠানের বিরুদ্ধে এখনও শাস্তিমূলক কোনো পদক্ষেপ নেওয়ার হয়নি। ট্রাভেলস এজেন্সিগুলোর অভিভাবক প্রতিষ্ঠান হজ্জ এজেন্সীজ এসোসিয়েশন অব বাংলাদেশ (হাব)’ও দায়ীদের বিরুদ্ধে কোনো পদক্ষেপ নিতে অপারগতা জানিয়েছে।\nসূত্র জানিয়েছে, সারা দেশে হাবের বিস্তৃত নেটওয়ার্ক রয়েছে। এজেন্সীগুলোর যেকোনো বিপদে তারা পাশে দাঁড়ায়। এজেন্সীর স্বার্থরক্ষায় সরকারের সাথে দেনদরবারও করে। কিন্তু এই এজেন্সীগুলোই যখন চুক্তি লঙ্ঘন করে, মানব প্রাচারে জড়িয়ে পড়ে তখন তাদের বিরুদ্ধে শাস্তিমূলক কোনো ব্যবস্থা তারা নিতে পারে না। এসময় তারা নিজেদের ‘ক্ষমতাহীনতা’র দোহাই দেয়। এই বছর ওমরা ভিসায় সৌদিতে লোক পাঠিয়ে রেকর্ড সংখ্যক মানুষ ফেরত না আসা এবং এ ব্যাপারে হাব কোনো পদক্ষেপ নিতে ব্যর্থ হওয়ায়, তাদের এই ‘ক্ষমতাহীনতার’ প্রসঙ্গ ওঠে এসেছে।\nজানা গেছে, সৌদি আরবের মিনিস্ট্রি অব ফরেন এফেয়ার্সের বেঁধে দেয়া নতুন নিয়মে বাংলাদেশ থেকে ওমরা হজযাত্রীদের দেশটিতে পাঠানো হয়েছে। এ নিয়মে রয়েছে যারা ওমরা ভিসায় সৌদি যাবেন তাদেরকে নির্ধারিত এজেন্ট বা কোম্পানির নিয়ন্ত্রণে থাকতে হবে। প্রতি মাসে এর সঠিক হিসাব সৌদি সরকারের কাছে প্রদান করতে হবে। ২০১৪ সালের ডিসেম্বর থেকে চলতি বছরের মার্চ পর্যন্ত বাংলাদেশ থেকে ৪০-৫০ হাজার লোক ওমরা পালন করতে গিয়েছিলেন। তাদের সবার ভিসার মেয়াদ ১৪ থেকে ২৮ দিন ছিল। এদের মধ্যে ১১ হাজার ৪৮৩ জন ফেরত আসেননি বলে অভিযোগ সৌদির। এ কারণে ২২ মার্চ থেকে বাংলাদেশিদের জন্যে ওমরা ভিসা প্রদান বন্ধ করে দিয়েছে দেশটি।\nহাব সূত্র জানিয়েছে, হজ্জ ও ওমরা ভিসায় লোক পাঠাতে এজেন্সিগুলোকে দুই দেশেই (নিজ ও সৌদি) নিবন্ধিত হতে হয়। নিবন্ধনের জন্যে সৌদি সরকারকে এজেন্সি প্রতি দিতে হয় এক লাখ রিয়াল। বাংলাদেশি টাকায় বর্তমানে এটা ২২ লাখ টাকা। আর বাংলাদেশে নিবন্ধনের জন্যে সরকারকে দিতে হয় ২০ লাখ টাকা। দুই দেশে মিলে এজেন্সিগুলোর নিবন্ধন বাবৎ জমা থাকে ৪২ লাখ টাকা। এছাড়া বাংলাদেশ সরকারের নিবন্ধন পেতে তিনশত টাকার স্ট্যাম্পে স্বাক্ষর করতে হয় এজেন্সিগুলোকে। এই স্ট্যাম্পের চুক্তিতে উল্লেখ রয়েছে, কোনো এজেন্সির কেউ ওমরা ভিসা গিয়ে ফেরত না আসলে জন প্রতি ৫০ হাজার টাকা করে জরিমানা করা হবে সংশ্লিষ্ট এজেন্সিকে। একই সাথে চুক্তি লঙ্ঘনের দায়ে সরকার এজেন্সির জামানত বাজেয়াপ্ত ও নিবন্ধন বাতিল করলেও কোনো আপত্তি করা যাবে না।\nহজ্জ এজেন্সীজ এসোসিয়েশন অব বাংলাদেশ (হাব) সিলটের প্রেসিডেন্ট মনসুর আলী খান বললেন, এতসব নিয়মের পরও প্রতিবছরই কিছু কিছু এজেন্সি ওমরা ভিসায় মানবপ্রাচার করে। যা গোটা জাতির জন্যে কলঙ্কের। তিনি বললেন, এই ব্যাপারটি জানার পরও একটা সীমা পর্যন্ত সৌদি সরকার ছাড় দেয়। কোনো ব্যবস্থা নেয় না। কিন্তু সীমা অতিক্রম করলেই তারা এক চুলও ছাড় দেয় না। তিনি জানালেন, সেই সীমা হল এক শতাংশ। একটি দেশ থেকে যে পরিমাণের লোক ওমরা করতে যায়, সেই দেশের এক শতাংশ যদি কোনো কারণে ফেরত না আসলে, তাহলে সৌদি সরকার এনিয়ে খুব একটা মাথা ঘামায় না। কিন্তু সেটা ১.১ শতাংশ হলেই আর রক্ষে নেই। তখন তারা নিজের আইনের ব্যাপারে কঠোর অবস্থান নেয়। বাংলাদেশের ক্ষেত্রে এইবার সেটিই ঘটেছে বলে বিশ্লেষণ তার।\nতিনি জানালেন, এবার প্রায় চল্লিশ হাজার লোক বাংলাদেশ থেকে ওমরা করতে গিয়েছেন। তার এক শতাংশ হল চারশ। চারশ জন যদি ফেরত না আসতেন, তাহলে হয়তো সৌদি কিছুই বলত না। কিন্তু বিভিন্ন গণমাধ্যমে প্রকাশিত তথ্য মতে ফেরত আসেননি, ১১ হাজার ৪৮৩ জন ফেরত আসেননি। এটাকে ভয়াবহ অবস্থা মন্তব্য করে তিনি বললেন, কিছু প্রতিষ্ঠানের লোভের কারণে গোটা জাতিকে এর মাশুল দিতে হচ্ছে। এই বছর তো ওমরা ভিসা বন্ধ রয়েছেই আগামি বছরও সেটি খুলবে কিনা তা অনিশ্চিত বলে মনে করেন তিনি।\nগোটা জাতিকে এমন কলঙ্কিত করার জন্যে অভিভাবক হিসেবে হাব অভিযুক্ত এজেন্সিগুলোর বিরুদ্ধে কোনো পদক্ষে নেবে কি না? এমন প্রশ্নে তিনি বললেন, হাব তো সদস্যদের বিপদ-আপদে পাশে দাঁড়ায়। তাদের স্বার্থরক্ষায় সর্বোচ্চভাবে কাজ করে। কিন্তু অপরাধ করলে ‘শাস্তিমূলক’ কোনো পদক্ষে হাব নিতে পারে না। হাবের এই ক্ষমতা নেই দাবি করে তিনি বলেন, অপরাধ করলে সরকারই ব্যবস্থা নেবে।\nহজ্জ এজেন্সীজ এসোসিয়েশন অব বাংলাদেশ (হাব) মুখপত্র ‘হজ্জ বার্তা ২০১৪’ থেকে প্রাপ্ত তথ্য মতে, সারা দেশে তাদের এক হাজার ১৪৯টির বেশি সদস্য রয়েছে। এর মধ্যে সিলেটে ৪৯ টি ট্রাভেলস হাবের সদস্য। এবছর ওমরায় প্রায় চল্লিশ হাজার মানুষ সৌদি গিয়েছেন। কিন্তু নির্ধারিত সময়ের পর তারা আর দেশে ফেরত আসেননি। ফলে অনির্দিষ্টকালের জন্যে বাংলাদেশিদের ওমরা ভিসা বন্ধ করে দিয়েছে সৌদি সরকার। চলতি বছরের ২২ মার্চ থেকে এই সিদ্ধান্ত কার্যকর করেছে সৌদি। এজন্যে আসছে রমজানে আর কেউ ওমরার জন্যে সৌদিতে যেতে পারবেন না।\nসংশ্লিষ্ট সূত্র জানিয়েছে, এছবর ওমরা পালন করতে গিয়ে সিলেটের চারটিসহ দেশের ৫০ টি এজেন্সির ১১ হাজার ৪৮৩ জন ফেরত আসেননি। এদের ফেরত না আনা পর্যন্ত বাংলাদেশিদের আর ওমরা ভিসা দেবে না বলে সতর্ক করে দিয়েছে সৌদি সরকার। সৌদির এই কঠোর মনোভাবের কথা জেদ্দার হজ কাউন্সিলর মো. আসাদুজ্জামান সম্প্রতি চিঠি দিয়ে ধর্ম মন্ত্রণালয়কে জানিয়েছেন। ফেরত না আসাদের মধ্যে সিলেটের রয়েছেন এক হাজার ৪৩৭ জন।\nসিলেটের চার প্রতিষ্ঠানের মধ্যে এলাইট ট্রাভেলসের (লাইসেন্স নং এইচএল ২১৯) ৯৯২ জন, রব্বানী ওভারসিজের (লাইসেন্স নং-এইচএল ৩১৩ ও ৫৬৪) ৩১১ জন, বাংলাদেশ ওভারসিজ সার্ভিসেস (লাইসেন্স নং-এইচএল ৩৬) ১১৮ জন ও কানিজ ট্রাভেলসের (লাইসেন্স নং-এইচএল ০৭৭) ১৬ জন যাত্রী ওমরা ভিসায় সৌদি গিয়ে ফেরত আসেননি।


আইপিএলের ক্রিকেট-শো এবং অর্থের ঝনঝনানি - গোল্লাছুট\nHome > ক্রিকেট > আইপিএলের ক্রিকেট-শো এবং অর্থের ঝনঝনানি\nনিশাত কাদের - এপ্রিল 8, 2015 এপ্রিল 8, 2015\n২০০৯ সালে এস এস সি পরীক্ষা দেবার পর গেলাম কলকাতা। পরিকল্পনা ছিল আগের বছর ক্রিকেট দুনিয়াতে ক্যারি প্যাকারের সিরিজের মতো ঝড় তুলে দেওয়া আইপিএলের একটি ম্যাচ ঐতিহাসিক ইডেন গার্ডেনের গ্যালারি থেকে চাক্ষুষ করা। কিন্তু বিধি বাম! একমাত্র ঐ বছরেই নিরাপত্তার কারণ দেখিয়ে দক্ষিণ আফ্রিকাতে আসর বসে! কি আর করা, হোটেলে বসে দূরদর্শনে দেখা আর কলকাতার রসগোল্লা ভক্ষণ!\nশিরোনাম আর তার পরের লেখাটা পড়লে মনে হবে ধান ভাঙতে শিবের গীত গাইছি নাকি, আসলে এটুকু বলার উদ্দেশ্য হচ্ছে, ঐ বছরই নাকি দুর্নীতির বিসবাস্প আইপিএলে বসতি গাড়ে, বিদেশে হওয়ায় সিবিআই এর ঈগলচক্ষুকে সহজেই ফাঁকি দেওয়া যায়। এর পর থেকেই প্রশ্ন উঠতে থাকে, যেটার বাংলা দ্বিতীয় পত্র স্টাইল হবে এরকম- আইপিএল, আশীর্বাদ নাকি অভিশাপ?\nসেই ছোট্ট বেলা থেকেই ক্রিকেট দেখি, দিনে দিনে ৫০ ওভারের ম্যাচ অর্ধেক শেষ হবার পরই ঘুমানোর হার বেড়ে যাচ্ছিলো। আইপিএল ২০ ওভারের মহা উৎসবে পরিণত হয়েছে অনেক আগেই। শেষ বল পর্যন্ত দেখার আগ্রহ তৈরি করেছে এর দুর্দান্ত সব ম্যাচ। একটি ম্যাচেও কিন্তু গ্যালারি ফাঁকা থাকেনা। দর্শককে ক্রিকেটে ফেরাতে যে খেলার জন্ম ক্রিকেটের আদি পিতার কোলে, সেই টি টুয়েন্টি নামের কড়ি ফুল হয়ে ফুটেছে ভারতে এসে। ১০০ কোটি মানুষের দেশে ক্রিকেটের বাণিজ্য লক্ষ্মী আইপিএলে বসত করে। ভারতীয় খেলোয়াড়েরা এতে দেদার অর্থের মুখ দেখছেন। তাদের জন্য আরও ভালো হচ্ছে যেটা সেটা হল চাপ সামলানোর শিক্ষা আর ক্রিকেট গ্রেট দের পরামর্শ, সাহচর্য পাওয়া। এটা নিঃসন্দেহে তরুণদের জ্ঞান বৃদ্ধিতে ভুমিকা রাখছে ব্যাপকভাবে।\nম্যাচ ফিক্সিং এর মত জঘন্য রাস্তায় পা দিয়েছিলেন শ্রীশান্তের মত তরুণেরা\nআলোর অপর পিঠে থাকে অন্ধকার। আইপিএলের অন্ধকার দিক হচ্ছে তরুণ ভারতীয় ক্রিকেটারদের ম্যাচ পাতানোর মতো ঘৃণ্য কাজে জড়িয়ে যাওয়া। গত বছরের আসরেই তো স্পট ফিক্সিং এর দায়ে গ্রেফতার হয়েছিলেন স্রিসান্থ, চাবান। আইপিএলের অর্থের জোরেই ভারত এখন আইসিসির উপর পর্যন্ত ছড়ি ঘোরানোর ক্ষমতা রাখে যা আসলে খেলাটার জন্য দুঃখজনক।\nকিছু খেলোয়াড়ের নামে উঠেছিলো চিয়ারলিডারদের নির্যাতনের অভিযোগও\nযাই হোক, আইপিএলের আকাশে উজ্জ্বল নক্ষত্র হয়ে আছেন আমাদের প্রিয় সাকিব। তার সব্যসাচী খেলায় আবারো বাংলাদেশের নাম উজ্জ্বল হবে, এই আশা করি। ক্রিকেট উৎসবে সুস্বাগতম!